SANASTO

Akkreditointimenettelyt (lentoturvallisuusvirasto) : Akkreditoinnilla tarkoitetaan menettelyä, jossa lentoturvallisuusvirasto arvioi kansallisia ilmailuviranomaisia tai päteviä yksiköitä, jotka ovat hakeneet tiettyjä tyyppihyväksyntätehtäviä huolehtiakseen niistä lentoturvallisuusviraston puolesta. Menettelyn perusteella lentoturvallisuusvirasto voi osoittaa kyseisiä tehtäviä viranomaisten tai yksiköiden hoidettavaksi.

Erityinen ilmoitus etunäkökohdista : Erityinen ilmoitus etunäkökohdista liittyy tiettyyn, tietyssä kokouksessa käsiteltävään aiheeseen tai aiheryhmään (esimerkiksi aineisiin tai tuotteeseen) taikka erityiseen toimeksiantoon yhdessä tai useammassa kokouksessa.

Eturistiriita (mahdollinen) : Mahdollinen eturistiriita ilmenee tapauksissa, joissa virkamiehellä on yksityisiä ja, jotka aiheuttaisivat eturistiriidan, mikäli virkamiehen vastuulle osoitettaisiin asiaa koskevia (siis eturistiriitaan johtavia) virkatehtäviä tulevaisuudessa [1].

Eturistiriita (näennäinen) : Näennäisestä ristiriidasta voidaan puhua tapauksissa, joissa virkamiehen yksityiset edut voisivat vaikuttaa epäasianmukaisesti virkatehtävien hoitoon, mutta tilanne ei käytännössä toteudu [2].

Eturistiriita (tosiasiallinen) : Ristiriita virkamiehen virkavelvollisuuksien ja yksityisten etujen välillä. Virkamiehellä on yksityiseen toimintaansa liittyviä etuja, jotka saattavat vaikuttaa epäasianmukaisesti virkatehtävien ja -velvollisuuksien hoitoon. [3]

Lentoturvallisuusalan sääntely (lentoturvallisuusvirasto) : Sääntelytoimilla tarkoitetaan sellaisen EU-lainsäädännön laadintaa, joka koskee lentoturvallisuutta ja yhteensopivuutta ympäristön kanssa.

Neuvoa-antava elin (lentoturvallisuusvirasto) : Hallintoneuvosto perustaa neuvoa-antavan elimen, jota se kuulee ennen tiettyjä aloja koskevien päätösten tekemistä. Neuvoa-antavan elimen lausunto ei sido hallintoneuvostoa tämän työssä (ks. lentoturvallisuusviraston perusasetuksen 33 artiklan 4 kohta). Elimeen kuuluu ilmailualalla työskentelevää henkilöstöä edustavia organisaatioita, valmistajia, kaupallisia ja yleisiä ilmailualan toimijoita sekä huoltoteollisuuden, koulutusorganisaatioiden ja urheiluilmailujärjestöjen edustajia. Elimessä on yhteensä 26 jäsentä ja sama määrä varajäseniä.

OECD : Taloudellisen yhteistyön ja kehityksen järjestö

REACH-asetus : REACH-asetus on kemikaaleja ja niiden turvallista käyttöä koskeva Euroopan unionin asetus (Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1)). Asetus koskee kemikaalien rekisteröintiä, arviointia, lupamenettelyjä ja rajoituksia. REACH-asetuksen tavoitteena on parantaa ihmisten terveyden sekä luonnon suojaamista kemikaalien mahdollisesti aiheuttamilta riskeiltä ja edistää samalla kemianteollisuuden innovointia ja kilpailukykyä EU:ssa.

(Rinnakkais)raportoija : Tieteellisen elimen jäsen, joka on mukana johtamassa tietyn tehtävän toteuttamista ja koordinointia (esimerkiksi tietyn lääkkeen arviointi taikka tiettyyn tuotteeseen tai yleisiin kysymyksiin (esimerkiksi ohjeet ja tiedonkeruu) liittyvä tieteellinen neuvonanto).

Sidosryhmien neuvoa-antava foorumi (elintarviketurvallisuus-viranomainen) : Sidosryhmien neuvoa-antava foorumi muodostuu EU:n laajuisista organisaatioista, jotka toimivat elintarvikeketjuun liittyvillä aloilla. Foorumi neuvoo elintarviketurvallisuusviranomaista yleisissä kysymyksissä, jotka liittyvät esimerkiksi viranomaisen työohjelmaan tai riskinarviointimenetelmiin.

Standardointitoimet (lentoturvallisuusvirasto) : Standardointitoimilla tarkoitetaan lentoturvallisuusviraston kansallisiin ilmailuviranomaisiin kohdistamia tarkastuksia, joiden tarkoituksena on varmistaa, että EU:n lentoturvallisuuslainsäädäntöä sovelletaan oikein, yhtenäisesti ja johdonmukaisesti.

Tyyppihyväksyntätoimet (lentoturvallisuusvirasto) : Lentoturvallisuusvirasto antaa tyyppihyväksyntänsä kaikille ilmailutuotteille, osille ja laitteille, joita EU:n jäsenvaltioiden suorittaman lakisääteisen valvonnan piiriin kuuluvat henkilöt suunnittelevat, huoltavat tai käyttävät.

Valituslautakunta (lentoturvallisuusvirasto ja kemikaalivirasto) : Valituslautakunta ratkaisee viraston päätöksiä vastaan tehdyt valitukset. Lautakunnassa on puheenjohtaja ja kaksi jäsentä sekä sama määrä varajäseniä.

TIIVISTELMÄ

I. Tarkastuksen tavoitteena oli arvioida toimintaperiaatteita ja menettelyitä, joita sovelletaan eturistiriitatilanteiden hallintaan neljässä unionin virastossa (jäljempänä "tarkastetut virastot"), jotka tekevät kuluttajien turvallisuuteen ja terveyteen vaikuttavia ratkaisevia päätöksiä: Euroopan lentoturvallisuusvirasto, Euroopan kemikaalivirasto, Euroopan elintarviketurvallisuusviranomainen ja Euroopan lääkevirasto. Arviointi ei kata toimintaperiaatteita ja menettelyjä, joita on sovellettu tilintarkastustuomioistuimen tarkastukseen kuuluneen kenttätyön (lokakuu 2011) päätyttyä.

II. Eturistiriitatilanteesta on olemassa lukuisia määritelmiä. Tilintarkastustuomioistuimen tarkastuksessa käytettiin eturistiriidasta määritelmää, joka perustuu julkishallinnon eturistiriitojen hallintaa koskeviin OECD:n ohjeisiin [4]: joissakin tilanteissa julkishallinnon virkamiehen yksityiset edut ja yhteydet johtavat, tai saattavat johtaa, ristiriidan syntymiseen hänen virkavelvollisuuksiensa kanssa.

III. Tietyt eturistiriitariskit ovat seurausta virastojen rakenteesta (sama organisaatio saattaa esimerkiksi olla sekä hallinnon edustaja että palveluiden tuottaja) ja teollisuuden tekemien tutkimusten hyödyntämisestä. Tätä taustaa vasten on ensiarvoisen tärkeää, että virastoilla on vahvat järjestelmät toiminnan luonteesta johtuvien korkeiden eturistiriitariskien hallintaan.

IV. Ei ole olemassa eturistiriitoihin sovellettavaa kattavaa EU:n sääntelykehystä, jonka avulla kyettäisiin varmistamaan riippumattomuutta ja avoimuutta koskevat vertailukelpoiset vähimmäisvaatimukset, joita sovellettaisiin kaikkiin EU:n virastoihin ja laitoksiin sekä kaikkiin keskeisiin toimijoihin, jotka vaikuttavat strategiaan, toimiin ja päätöksentekoon. Tällaisen sääntelykehyksen puuttuessa OECD:n ohjeet otettiin osaksi tarkastuksen viitekehystä, sillä ohjeet muodostavat kansainvälisen vertailukohdan eturistiriitoihin sovellettavan kattavan toimintapolitiikan suunnittelulle.

V. Tilintarkastustuomioistuin totesi, että yksikään tarkastetuista virastoista ei hallinnoinut eturistiriitatilanteita asianmukaisesti. Havaitut puutteet olivat kuitenkin asteeltaan vaihtelevia.

VI. Tarkastetuista virastoista lääkevirasto ja elintarviketurvallisuusviranomainen ovat kehittäneet eniten toimintaperiaatteitaan ja menettelyitään eturistiriitoihin liittyvää ilmoittamista, arviointia ja hallintaa varten.

VII. Kemikaalivirasto on kehittänyt virastokohtaiset toimintaperiaatteet ja menettelyt eturistiriitojen hallintaan, mutta viraston henkilöstön ja valituslautakunnan osalta toimintaperiaatteissa ja menettelyissä on huomattavia puutteita.

VIII. Tilintarkastustuomioistuin havaitsi, että lentoturvallisuusvirastolla ei ollut omia eturistiriitojen hallintaan sovellettavia toimintaperiaatteita ja menettelyjä. Virasto ei saa tai ei arvioi henkilöstön, hallintoneuvoston, valituslautakunnan ja asiantuntijoiden etunäkökohdista antamia ilmoituksia.

IX. Tilintarkastustuomioistuin suhtautuu myönteisesti siihen, että kaikki tarkastetut virastot jatkuvasti kehittävät ja kyseenalaistavat toimintaperiaatteitaan ja menettelyitään myös erityyppisten tapahtumien, ulkopuolisen painostuksen ja tilintarkastustuomioistuimen tarkastustoiminnan perusteella.

X. Tilintarkastustuomioistuin suosittaa, että

a) lentoturvallisuusvirasto kehittää kattavat virastokohtaiset toimintaperiaatteet ja menettelyt eturistiriitojen hallintaan

b) kemikaalivirasto panee asianmukaisesti täytäntöön henkilöstön ja valituslautakunnan jäseniin sovellettavat toimintaperiaatteet ja menettelyt

c) tarkastetut virastot parantavat eturistiriitoihin sovellettavia toimintaperiaatteitaan ja menettelyitään seuraavin toimin:

i) soveltamalla ehdokkaisiin eturistiriitoja koskevia arviointimenettelyjä ennen kuin heidät nimitetään tehtäviinsä

ii) luomalla eturistiriitoihin sovellettavat toimintaperiaatteet ja menettelyt, joiden avulla kyetään varmistamaan, että ulkoistetuista tehtävistä vastaavat kansalliset viranomaiset hallitsevat eturistiriitatilanteita samaan tapaan kuin virastot (lentoturvallisuusvirasto ja lääkevirasto)

iii) määrittämällä selkeät ja objektiiviset etunäkökohdista annettavien ilmoitusten arviointikriteerit ja soveltamalla niitä johdonmukaisesti

iv) ottamalla käyttöön koko viraston osalta lahjojen ja kutsujen vastaanottamiseen sovellettavat toimintaperiaatteet ja menettelyt (lentoturvallisuusvirasto, kemikaalivirasto ja elintarviketurvallisuusviranomainen)

v) kehittämällä koko virastoa koskevat selkeät, avoimet ja johdonmukaiset toimintaperiaatteet ja menettelyt luottamusaseman väärinkäyttötapauksia varten

vi) lisäämällä sidonnaisuuksista ilmoittamisen avoimuutta kokousten aikana ja tieteellisten päätöksentekoprosessien yhteydessä

vii) varmistamalla kattava pakollinen koulutus eturistiriitakysymyksistä

viii) huolehtimalla siitä, että tarkastetut virastot käsittelevät työsuhteen jälkeiseen toimintaan liittyviä kysymyksiä yhdessä kaikkien asianomaisten nimittämisestä vastaavien elinten kanssa.

d) EU:n lainsäätäjän olisi – mahdollisesti muita EU:n toimielimiä konsultoiden – tarkasteltava mahdollisuuksia kehittää ristiriitatilanteiden hallintaan sovellettavaa EU:n sääntelykehystä OECD:n ohjeiden ja olemassaolevien parhaiden käytäntöjen tarjoaman viitekehyksen avulla.

e) Tässä kertomuksessa esitetään päätelmiä neljän tarkastetun viraston osalta, mutta kaikki EU:n toimielimet ja hajautetut elimet voivat halutessaan arvioida, ovatko kertomuksen päätelmät ja suositukset niihin soveltuvia ja niiden kannalta relevantteja.

JOHDANTO

TAUSTAA

1. Eturistiriitoja saattaa ilmetä koska tahansa lähes missä tahansa työtehtävissä. Jos ristiriitoja ei käsitellä oikein, ne voivat vaikuttaa kielteisesti päätöksentekoprosessiin, aiheuttaa skandaaleja ja vahingoittaa organisaation mainetta. Tämä on kaikkein ilmeisintä, kun kyseessä ovat julkiset elimet, sillä tilanne saattaa johtaa siihen, että asianomaisten elinten kykyyn toimia puolueettomasti ja yhteiskunnan edun nimissä ei enää luoteta. Eturistiriitatilanteesta on olemassa lukuisia määritelmiä. Tilintarkastustuomioistuimen tarkastuksessa käytettiin eturistiriidasta määritelmää, joka perustuu julkishallinnon eturistiriitojen hallintaa koskeviin OECD:n ohjeisiin [5] (jäljempänä "OECD:n ohjeet"): joissakin tilanteissa julkishallinnon virkamiehen yksityiset edut ja yhteydet johtavat, tai saattavat johtaa, ristiriidan syntymiseen hänen virkavelvollisuuksiensa kanssa. Eturistiriita voidaan luokitella tosiasialliseksi, näennäiseksi tai mahdolliseksi [6].

2. Viime vuosina lehdistössä on väitetty tietyissä EU:n virastoissa ilmenneen eturistiriitatapauksia. Nämä tapaukset ovat nostattaneet huolta Euroopan parlamentissa. Parlamentti pyysi vuonna 2011 tilintarkastustuomioistuinta "tekemään perusteellisen analyysin virastojen soveltamasta lähestymistavasta sellaisten tilanteiden hallitsemiseksi, joissa kyse on mahdollisesta eturistiriidasta" [7].

3. Euroopan parlamentti on lykännyt Euroopan lääkeviraston ja Euroopan elintarviketurvallisuusviranomaisen vuoden 2010 tilinpäätöksen hyväksymistä osittain siksi, että se ei pidä eturistiriitojen hallintamenettelyä asianmukaisena [8].

4. Tilintarkastustuomioistuin päätti keskittää tarkastuksensa neljään virastoon (Euroopan lentoturvallisuusvirasto, Euroopan kemikaalivirasto, Euroopan elintarviketurvallisuusviranomainen ja Euroopan lääkevirasto, joista käytetään jäljempänä nimitystä "tarkastetut virastot"). Näiden virastojen tapauksessa riski puolueettomuuden puuttumisesta on kaikkein suurin. Riskin suuruus johtuu siitä, että asianomaisilla virastoilla on huomattavaa päätäntävaltaa aloilla, jotka ovat ratkaisevan tärkeitä kuluttajien terveyden ja turvallisuuden kannalta. Tarkastettujen virastojen tekemät päätökset vaikuttavat jokaiseen EU:n kansalaiseen henkilökohtaisesti:

a) Euroopan lentoturvallisuusviraston on ylläpidettävä ja kehitettävä yhtenäistä ja korkeaa siviili-ilmailun turvallisuuden tasoa Euroopassa. Tavoitteiden saavuttamiseksi virasto laatii ilma-aluksiin sovellettavia hyväksyntäeritelmiä, tekee lentokelpoisuutta ja ympäristöhyväksyntää koskevia päätöksiä, suorittaa standardointitarkastuksia jäsenvaltioissa ja laatii komissiolle siviili-ilmailun turvallisuuden parantamista koskevia lausuntoja ja suosituksia.

b) Euroopan kemikaalivirastolla on EU:n kemikaalilainsäädännön täytäntöönpanossa tärkeä sääntelytehtävä, joka tuottaa hyötyä ihmisten terveydelle sekä ympäristölle ja edistää lisäksi innovointia sekä kilpailukykyä. Kemikaalivirasto tukee yrityksiä lainsäädännön noudattamisessa, edistää kemikaalien turvallista käyttöä, tarjoaa tietoa kemikaaleista, vastaa kemikaaleja koskevista merkinnöistä ja luokituksista ja toteuttaa erittäin ongelmallisina pidettyihin kemikaaleihin liittyviä toimia.

c) Euroopan elintarviketurvallisuusviranomaisen on annettava puolueetonta tietoa elintarvikkeiden ja rehujen turvallisuudesta. Näin se edistää osaltaan ihmisten ja eläinten terveyden korkeatasoista suojelua. Elintarviketurvallisuusviranomainen julkaisee tieteellisiä lausuntoja esimerkiksi elintarvikkeiden ainesosista, torjunta-aineista sekä geneettisesti muunnelluista organismeista ja edistää elintarvikkeisiin ja rehuihin sovellettavien riskinarviointimenetelmien yhdenmukaistamista.

d) Euroopan lääkevirasto vastaa lääkeyhtiöiden Euroopan unionin alueella käytettäviksi kehittämien lääkkeiden tieteellisestä arvioinnista ja valvonnasta. Lisäksi virasto antaa lääkeyhtiöille tieteellistä neuvontaa ja tukea uusien lääkkeiden kehittämistä varten. Se myös julkaisee laatu-, turvallisuus- ja tehokkuusvaatimuksiin liittyviä ohjeita. Lääkevirastoa pidetään Euroopan lääkealan verkoston keskiönä. Verkosto käsittää yli 40 kansallista toimivaltaista viranomaistahoa.

e) Yhteenvetona voidaan todeta, että tarkastetut virastot tekevät päätöksiä ilma-aluksiin, kemikaaleihin, elintarvikkeiden ainesosiin sekä lääkkeisiin liittyvissä lupa-asioissa EU:ssa. Liitteessä I luodaan katsaus tarkastettujen virastojen tavoitteisiin ja tehtäviin.

5. Eturistiriitoja voi luonnollisesti ilmetä kaikissa virastoissa ja EU:n toimielimissä ja muissa hajautetuissa elimissä (esimerkiksi yhteisyritykset). Vaikka tässä kertomuksessa esitettävät päätelmät ja suositukset koskevat vain tarkastettuja virastoja, voivat myös muut virastot ja EU:n toimielimet halutessaan arvioida, ovatko päätelmät ja suositukset niiden kannalta relevantteja.

TOIMINNAN LUONTEESTA JOHTUVAT ETURISTIRIITARISKIT

6. Kun otetaan huomioon tarkastettujen virastojen tärkeys ja niiden tekemien päätösten merkitys, voidaan todeta, että eturistiriitatilanteiden heikon hallinnan riskit ja seuraukset ovat suurimpia juuri näiden virastojen tapauksessa. Joitakin aiempiin, nykyisiin tai tuleviin etuihin liittyviä ristiriitatilanteita ei voida välttää, eivätkä ne välttämättä johda epäasianmukaiseen toimintaan tai lahjontaan. Tilanne on usein tällainen erittäin erikoistuneissa tai alallaan ainoissa organisaatioissa, joiden tarvitsemaa asiantuntemusta on tarjolla rajoitetusti ja kun teollisuus "kilpailee" samoista asiantuntijoista.

7. Tarkastettujen virastojen rakenne ja toiminnot (esimerkiksi hallinto sekä vuorovaikutus kolmansien osapuolten, asiakkaiden ja tavaran- tai palveluntoimittajien kanssa) edellyttävät tiivistä yhteistyötä kansallisten viranomaisten ja teollisuuden kanssa. Tähän sisältyy kuitenkin tiettyjä toiminnan luonteesta johtuvia eturistiriitariskejä:

- Hallintoneuvosto/johtokunta: lentoturvallisuusviraston, kemikaaliviraston ja lääkeviraston hallintoneuvostossa on lähinnä kansallisten viranomaisten eli jäsenvaltioiden edustajia. Lentoturvallisuusvirasto ja lääkevirasto ovat ulkoistaneet osan toiminnoistaan alasta vastaaville kansallisille viranomaisille, mutta tekevät samaan aikaan muita kansallisiin viranomaisiin vaikuttavia päätöksiä (ks. laatikko 1). Euroopan elintarviketurvallisuusviranomaisen johtokunnan jäsenet valitaan kokemuksen ja tieteellisen taustan perusteella. Johtokunnan 15 jäsenestä neljällä on kuitenkin tausta (ja he toimivat yhä) kuluttajia ja muita elintarviketeollisuuden eturyhmiä edustavissa organisaatioissa, kuten elintarviketurvallisuusviranomaisen perustamisasetuksessa edellytetään. Elintarviketurvallisuusviranomaisen työn ja päätöksenteon puolueettomuus saattaa lisäksi vaarantua siitä syystä, että johtokunnassa edustettuina olevista organisaatioista kolme on edustettuna myös sidosryhmien neuvoa-antavassa foorumissa [9];

- Ulkopuoliset asiantuntijat (jäljempänä "asiantuntijat"): Euroopan kemikaalivirasto, elintarviketurvallisuusviranomainen ja lääkevirasto tekevät tieteellistä yhteistyötä sellaisten asiantuntijoiden kanssa, joilla on laaja-alainen kokemus asianomaisilta aloilta ja joilla saattaa olla entisiä tai nykyisiä yhteyksiä teollisuuteen (esimerkiksi työsuhteen tai tutkimusrahoituksen kautta). Esimerkiksi Euroopan lääkeviraston toimintaan osallistuu noin 3800 asiantuntijaa ja elintarviketurvallisuusviranomaisen toimintaan 1200 asiantuntijaa. Näissä kolmessa virastossa asiantuntijat kuuluvat tiedekomiteoihin ja -lautakuntiin, jotka osallistuvat suoraan sellaisten tieteellisten lausuntojen laadintaan, jotka ovat kuluttajien terveyteen sekä turvallisuuteen keskeisesti vaikuttavien ratkaisevien päätösten taustalla (esimerkiksi lääkkeitä, elintarvikkeita ja kemikaaleja koskevat tieteelliset lausunnot). Euroopan lentoturvallisuusvirastossa asiantuntijat osallistuvat lähinnä sääntelytoimiin ja standardointitarkastuksiin jäsenvaltioissa sekä vähäisemmässä määrin tyyppihyväksyntätehtäviin.

- Yhteistyökumppanuudet sidosryhmien kanssa: Tarkastetuilla virastoilla on tieteelliset ja valvontaan liittyvät vastuualueet, joten ne toimivat tiiviissä yhteistyössä teollisuuden tai kuluttajien eturyhmien kanssa (esimerkiksi valmistajat, toimijat ja jakelijat). Merkittävänä riskitekijänä on esimerkiksi se, että useimmissa tarkastettujen virastojen valmistelemissa tieteellisissä lausunnoissa ja päätöksissä hyödynnetään myös teollisuuden toteuttamia tai rahoittamia tutkimuksia.

8. Tätä taustaa vasten on ensiarvoisen tärkeää, että tarkastetut virastot kykenevät hallitsemaan toiminnan luonteesta johtuvia eturistiriitariskejä.

LAATIKKO 1

ESIMERKKEJÄ VIRASTON RAKENTEESTA JOHTUVISTA ETURISTIRIITARISKEISTÄ

Euroopan lääkeviraston hallintoneuvosto koostuu lähinnä kansallisten viranomaisten edustajista. Hallintoneuvosto päättää korvauksista, joita kansallisille viranomaisille maksetaan niiden virastolle suorittamista tieteellisistä palveluista. Tilintarkastustuomioistuin on tuonut esille erityisvuosikertomuksessaan [10], että on tarpeen ottaa käyttöön järjestelmä, joka perustuu kansallisten viranomaisten tosiasiallisiin kuluihin. Tällaista järjestelmää ei ole toistaiseksi perustettu, ja viraston hallintoneuvosto hylkäsi tuoreimman asiaa koskevan ehdotuksen [11].

Euroopan lentoturvallisuusvirastossa oli tarkastusajankohtana käynnissä tarjouskilpailumenettely tyyppihyväksyntätehtävien ulkoistamisesta päteville yksiköille [12]. Tähän asti virasto on delegoinut tyyppihyväksyntätehtäviä ainoastaan akkreditoiduille kansallisille viranomaisille. Delegointi on perustunut puitesopimuksiin, jotka on tehty ilman tarjouskilpailumenettelyjä. Viraston tehtävistä suorittamat maksut on määrätty puitesopimuksissa. Samoista tehtävistä maksetaan erisuuruisia kiinteämääräisiä korvauksia eri viranomaisille, eivätkä maksut perustu tosiasiallisiin kuluihin.

Lentoturvallisuusvirastoon sovellettavan oikeusperustan mukaan virasto vastaa kansallisten viranomaisten tarkastuksesta standardointi- ja akkreditointimenettelyjen yhteydessä, vaikka viranomaisten edustajia kuuluu viraston hallintoneuvostoon.

SÄÄNTELYKEHYS

9. Eturistiriitatilanteiden vaikuttavaa hallintaa silmällä pitäen virastoilla on oltava asianmukainen sääntelykehys.

10. EU:n toimielimiin ja hajautettuihin elimiin sovellettava sääntelykehys (jäljempänä "EU:n sääntelykehys") koostuu Euroopan yhteisöjen virkamiehiin sovellettavista henkilöstösäännöistä sekä muuta henkilöstöä koskevista palvelussuhteen ehdoista (jäljempänä "henkilöstösäännöt") sekä muista eturistiriitojen hallintaa koskevista Euroopan komission päätöksistä ja suuntaviivoista. Eturistiriitojen hallintaa koskevasta sääntelykehyksestä esitetään tarkempi luettelo liitteessä II.

11. Henkilöstösäännöt sisältävät joukon erittäin yleisluontoisia vaatimuksia eettisistä periaatteista, joita julkishallinnon virkamiesten on noudatettava [13]: riippumattomuus, kunniallisuus, objektiivisuus, puolueettomuus ja lojaalius. Komissio on antanut päätöksiä [14] ja suuntaviivoja periaatteiden soveltamisesta käytännössä.

12. Komission sisäisen valvonnan standardin nro 2 (eettiset ja organisaa-tioon liittyvät arvot) mukaan käytössä on oltava menettelyt, joiden avulla varmistetaan, että koko henkilöstö on tietoinen sovellettavista eettisistä ja organisaatioon liittyvistä arvoista, erityisesti eettisestä käytöksestä, eturistiriitojen välttämisestä, petosten ennaltaehkäisystä ja sääntöjenvastaisuuksiin liittyvästä raportoinnista.

13. Kolme neljästä tarkastetusta virastosta on edellä esitetyn lisäksi kehittänyt omat eturistiriitoihin sovellettavat toimintaperiaatteet ja menettelyt (virastojen toimintaperiaatteista ja menettelyistä esitetään tiivistelmä liitteessä III).

14. Koko julkiseen sektoriin ovat sovellettavissa yleisesti hyväksytyt OECD:n ohjeet. Lisäksi OECD on julkaissut myös erityiset, palvelussuhteen päättymisen jälkeisiin kysymyksiin sovellettavat ohjeet (Post Public Employment - Good Practices for Preventing Conflict of Interest) [15].

TARKASTUKSEN SISÄLTÖ JA LÄHESTYMISTAPA

TARKASTUKSEN SISÄLTÖ

15. Tarkastuksessa arvioitiin toimintaperiaatteita ja menettelyitä, joita tarkastetuissa, kuluttajien turvallisuuteen ja terveyteen ratkaisevasti vaikuttavia päätöksiä tekevissä neljässä virastossa sovelletaan eturistiriitatilanteiden hallintaan:

- Lentoturvallisuusvirasto antaa siviili-ilmailua koskevia turvallisuustodistuksia, mikä edellyttää, että viraston henkilöstöllä on korkeatasoinen tekninen tietämys, joka yleensä perustuu työskentelyyn teollisuudessa tai kansalliselle viranomaiselle. On olemassa riski, että tällaisen taustan omaava henkilöstö osallistuu päätöksentekoon, joka hyödyttää entistä (ja/tai mahdollisesti tulevaa) työnantajaa.

- Kemikaalivirasto hallinnoi REACH-asetusta, jonka tarkoituksena on varmistaa ihmisten terveyden ja ympäristön korkeatasoinen suojelu. Virasto antaa kemikaaleista tieteellisiä ja teknisiä neuvoja, joilla voi olla suuri taloudellinen vaikutus alalla toimiville yrityksille.

- Elintarviketurvallisuusviranomainen antaa tietoa elintarvikkeiden turvallisuusriskeistä. Sen antamalla tieteellisellä ja teknisellä neuvonnalla voi olla alan yritysten kannalta huomattava taloudellinen vaikutus.

- Lääkevirasto koordinoi lääkevalmisteiden lupamenettelyä ja niiden aseman säilyttämistä EU:n alueella. Viraston on tukeuduttava sellaisten organisaatioiden ja yhtiöiden suorittamiin kokeisiin, joilla on asianomaisiin tuotteisiin liittyviä etunäkökohtia.

16. Tarkastus painottui keskeisiin toimijoihin sekä tarkastettujen virastojen kanssa yhteistyötä tekeviin organisaatioihin, joilla on merkittävä asema tieteellisessä päätöksentekoprosessissa sekä toiminnoissa:

- hallintoneuvostojen/johtokunnan jäsenet

- tieteellisten neuvoa-antavien lautakuntien, komiteoiden ja foorumien jäsenet sekä muut asiantuntijat

- virastojen henkilöstö, erityisesti johtajat sekä tieteelliseen päätöksentekoon keskeisesti osallistuva henkilöstö

- valituslautakuntien jäsenet (lentoturvallisuusvirasto ja kemikaalivirasto)

- sidosryhmien organisaatiot.

17. Tarkastus ei kattanut eturistiriitatilanteita, joita voi syntyä hankinta- ja palvelukseenottomenettelyiden yhteydessä. Nämä menettelyt kuuluvat tilintarkastustuomioistuimen vuotuisten tarkastusten piiriin.

18. Tilintarkastustuomioistuin ei arvioinut yksittäisiä eturistiriitatilanteita sinällään, sillä se edellyttäisi intensiivistä perehtymistä kunkin tilanteen taustalla vaikuttaviin olosuhteisiin sekä harkinnanvaraisia arvioita. Tilintarkastustuomioistuin ei voi arvioida niiden menetelmien pätevyyttä, joiden avulla tarkastetut virastot arvioivat teollisuuden rahoittamien tutkimusten tuloksia.

19. On syytä panna merkille, että kaikki tarkastetut virastot jatkuvasti kehittävät ja kyseenalaistavat toimintaperiaatteitaan ja menettelyitään myös erityyppisten tapahtumien, ulkopuolisen painostuksen ja tilintarkastustuomioistuimen tarkastustoiminnan perusteella. Tarkastuksessa ei arvioitu toimintaperiaatteita ja menettelyitä, jotka virastoissa on pantu täytäntöön tilintarkastustuomioistuimen tarkastuksen kenttätyön (lokakuu 2011) jälkeen.

TARKASTUKSEN LÄHESTYMISTAPA

20. Tarkastuksessa pyrittiin saamaan vastaus seuraavaan pääkysymykseen:

- Hallinnoivatko tarkastetut virastot eturistiriitatilanteita asianmukaisesti?

Vastausta haettiin myös seuraaviin kahteen erityiskysymykseen:

- Onko eturistiriitatilanteiden hallintaa varten käytössä asianmukaiset toimintaperiaatteet ja menettelyt?

- Ovatko tarkastetut virastot panneet asianmukaisesti täytäntöön eturistiriitatilanteiden hallintaa koskevat toimintaperiaatteensa ja menettelynsä?

21. Virastokohtaisia toimintaperiaatteita ja menettelyitä, jotka on laadittu kuhunkin virastoon sovellettavien lainsäädännöllisten vaatimusten mukaisesti, sekä toimintaperiaatteiden ja menettelyiden täytäntöönpanoa arvioitiin EU:hun ja hajautettuihin elimiin sovellettavan sääntelykehyksen (ks. liite II), kattavampien OECD:n ohjeiden sekä tarkastetuissa virastoissa havaittujen parhaiden käytäntöjen avulla. Kattavaa EU:n sääntelykehystä ei ole, joten OECD:n ohjeet otettiin osaksi tarkastuksen viitekehystä, sillä ohjeet muodostavat kansainvälisen vertailukohdan eturistiriitoihin sovellettavan kattavan toimintapolitiikan laatimiselle. OECD:n ohjeita hyödynnettiin tapauksissa, joita EU:n sääntelykehys ei kattanut lainkaan (tai kokonaisuudessaan). OECD:n ohjeet on tarkoitettu yleisesti valtion- ja julkishallinnon elimille. Ohjeiden tarkoituksena on tukea asianomaisia elimiä eturistiriitoihin sovellettavan tehokkaan toimintapolitiikan laadinnassa ja täytäntöönpanossa.

22. Tarkastukseen sisältyivät seuraavat tarkastustehtävät:

- tarkastettujen virastojen sääntelykehystä analysoitiin

- tarkastettujen virastojen johdon, henkilöstön ja elinten (hallintoneuvosto/johtokunta, neuvoa-antava elin ja valituslautakunta) kanssa järjestettiin kokouksia

- tarkastettujen virastojen täyttämä kyselylomake analysoitiin

- toimitettiin esimerkiksi virastojen toimintaperiaatteita, menettelyitä, sisäisiä ohjeita, etunäkökohdista annettuja ilmoituksia, tiedekomiteoiden ja -lautakuntien kokouspöytäkirjoja sekä henkilöstön henkilökansioita koskeva asiakirjatarkastus

- arvioitiin tarkastettujen virastojen toimintaperiaatteiden ja menettelyiden soveltamista tietyissä tapauksissa (esimerkiksi henkilöstön, asiantuntijoiden ja hallintoneuvoston/johtokunnan jäsenten kohdalla); tapauksiin lukeutui joukko julkaistuja eturistiriitoihin liittyviä tapauksia (esimerkiksi valtioista riippumattomien järjestöjen, Euroopan oikeusasiamiehen ja viestinten esiin tuomat tapaukset).

23. Tilintarkastustuomioistuin esittää huomatuksensa kronologisessa järjestyksessä. Toimintaperiaatteita ja menettelyitä analysoidaan keskeisten toimijoiden osalta ensin sellaisina kuin niitä sovelletaan ensimmäisen nimityksen eri vaiheissa (esimerkiksi tiedekomitean jäsenten nimittäminen), sitten nimitettyjen henkilöiden toimiessa virastossa (mukaan lukien esimerkiksi koulutus ja lahjojen vastaanottaminen) ja lopuksi heidän lähtiessään viraston palveluksesta (esimerkiksi sellaisten uusien tehtävien hyväksymiseen liittyvät velvoitteet, jotka saattavat aiheuttaa eturistiriitatilanteen).

HUOMAUTUKSET

EU:N SÄÄNTELYKEHYS

24. Henkilöstösäännöt sitovat tarkastettuja virastoja (ks. laatikko 2).

25. Henkilöstösääntöihin ja komission suuntaviivoihin sisältyvät riippumattomuusvaatimukset koskevat kuitenkin ainoastaan henkilöstöä. Muut päätöksentekoprosesseihin osallistuvat keskeiset toimijat, kuten hallintoneuvostojen/johtokunnan jäsenet ja asiantuntijat, eivät kuulu niiden piiriin.

26. Virastojen riippumattomuutta ja avoimuutta koskevat vaatimukset sisältyvät kunkin tarkastetun viraston perustamisasetukseen, joskin vaatimusten laajuus vaihtelee tuntuvasti virastojen välillä (ks. liite IV). Säännökset liittyvät vaatimuksiin, joiden mukaan virastojen on esimerkiksi täytettävä ja julkaistava vuotuiset ja erityiset ilmoitukset etunäkökohdista, julkaistava tiedekomitean ja muiden elinten (esimerkiksi hallintoneuvoston/johtokunnan ja valituslautakunnan) kokousten esityslistat ja kokouspöytäkirjat sekä julkaistava tieteellisten tutkimusten tulokset. Kuten liitteestä IV käy ilmi, riippumattomuutta ja avoimuutta koskevat lainsäädännölliset vaatimukset ovat elintarviketurvallisuusviranomaisen ja lääkeviraston tapauksessa tiukempia kuin kemikaaliviraston kohdalla (esimerkiksi ilmoituksia etunäkökohdista ei tarvitse julkaista) ja vähiten rajoittavia lentoturvallisuusviraston tapauksessa (esimerkiksi ilmoitusta etunäkökohdista ei tarvitse antaa).

LAATIKKO 2

ETURISTIRIITOJA KOSKEVAT HENKILÖSTÖSÄÄNTÖJEN SÄÄNNÖKSET

virkamiehen on ilmoitettava henkilökohtaisesta edusta, joka voi vaarantaa hänen riippumattomuutensa [16]

lieventäviin toimenpiteisiin on ryhdyttävä [17]

virkamiehen on pyydettävä lupa viranhoitoonsa kuulumattoman toiminnan harjoittamiseen ja annettava selvitys puolison ansiotoiminnasta [18]

kunniallisuutta ja pidättyvyyttä koskevat vaatimukset sitovat virkamiehiä myös palvelussuhteen päätyttyä tiettyjen nimitysten tai etujen hyväksymisen kannalta, minkä lisäksi virkamiehen on ilmoitettava ammattitoiminnasta, jota hän aikoo harjoittaa palvelussuhteen päättymistä seuraavien kahden vuoden aikana [19].

27. Ei ole olemassa eturistiriitoihin sovellettavaa kattavaa EU:n sääntelykehystä, jonka avulla kyettäisiin varmistamaan riippumattomuutta ja avoimuutta koskevat vertailukelpoiset vähimmäisvaatimukset, joita sovellettaisiin kaikkiin EU:n virastoihin ja laitoksiin sekä kaikkiin keskeisiin toimijoihin, jotka vaikuttavat strategiaan, toimiin ja päätöksentekoon. Liitteessä V verrataan EU:n sääntelykehystä (lukuun ottamatta virastojen perustamisasetuksia sekä virastokohtaisia toimintaperiaatteita ja menettelyitä) ja OECD:n ohjeita.

MENETTELYT ENNEN TYÖSKENTELYÄ VIRASTOISSA

EHDOKKAITA EI ARVIOIDA RIITTÄVÄN TARKASTI

28. Lentoturvallisuusviraston, kemikaaliviraston [20] ja lääkeviraston nimeämis- ja nimittämismenettelyihin ei yleensä sisälly asianmukaista ehdokkaiden arviointia eturistiriitatilanteiden osalta (esimerkiksi asiantuntijat sekä hallintoneuvoston ja valituslautakunnan jäsenet). Tosin jäsenvaltiot, kansalliset elimet tai EU:n toimielimet (komissio, neuvosto jne.) nimeävät tai nimittävät hallintoneuvoston jäsenet ja monet asiantuntijoista (kemikaalivirasto ja lääkevirasto), mikä merkitsee, että tarkastetuilla virastoilla ei ole lainkaan tai on vain vähän mahdollisuuksia vaikuttaa nimityksiin.

29. Asiantuntijoita koskevissa elintarviketurvallisuusviranomaisen nimityssäännöissä edellytetään ehdokkaiden etunäkökohdista antamien ilmoitusten arviointia. Arvioinnissa ei kuitenkaan eturistiriitatilanteiden osalta sovelleta selkeästi määriteltyjä kriteereitä.

30. Eturistiriita havaitaan näin ollen useimmissa tapauksissa vasta ehdokkaiden nimittämisen jälkeen. Tarkastetuilla virastoilla ei myöskään ole valtuuksia korvata hallintoneuvoston/johtokunnan jäseniä tai asiantuntijoita, mikäli heidän etunsa arvioidaan yhteensopimattomiksi heidän vastuullaan virastossa olevien tehtävien kanssa (ks. laatikko 3).

LAATIKKO 3

ESIMERKKI EHDOKKAIDEN ARVIOINNIN PUUTTUMISESTA

Komissio nimitti tiedekomiteaan jäsenen [21], jonka etunäkökohdista antama ilmoitus arvioitiin lääkevirastossa vasta nimittämisen jälkeen. Arvioinnissa ilmeni eturistiriitoja, joiden olisi pitänyt olla esteenä asianomaisen henkilön nimittämiselle. Lääkevirasto ei kuitenkaan voinut erottaa kyseistä henkilöä.

31. OECD:n ohjeissa suositellaan arviointimenettelyiden soveltamista osana valintamenettelyitä, jotta eturistiriitatilanteet kyetään yksilöimään ja käsittelemään varhaisessa vaiheessa [22].

SIDOSRYHMIEN ORGANISAATIOITA KOSKEVAT LÄÄKEVIRASTON NOUDATTAMAT SOVELTUVUUSEHDOT OVAT PUUTTEELLISIA

32. Tarkastetuilla virastoilla on yleisesti ottaen asianmukaiset järjestelyt, joiden avulla ne sitoutuvat yhteistyöhön virastojen työstä kiinnostuneiden sidosryhmien organisaatioiden kanssa. Organisaatioiden on täytettävä tietyt soveltuvuusehdot voidakseen olla edustettuina tarkastettujen virastojen eri elimissä.

33. Ehdot eivät kuitenkaan aina sisällä selkeitä standardeja, jotka olisi saavutettava. Lääkeviraston avoimuusehdot edellyttävät, että potilas- ja kuluttajajärjestöjen rahoituslähteistä annetaan vuosittain selvitys. Hyväksyttäviä rahoitusrakenteita koskevia vähimmäisstandardeja ei ole kuitenkaan määritetty, joten on mahdollista, että lääkeviraston toimintaan osallistuu potilas- tai kuluttajajärjestöjä, jotka ovat kokonaisuudessaan yhden lääkeyhtiön rahoittamia.

34. Lääkevirastolla ei myöskään ollut terveydenhuollon ammattijärjestöihin kohdistuvia soveltuvuusehtoja, vaikka ne voivat osallistua lääkeviraston toimintaan samalla tavoin kuin esimerkiksi potilas- tai kuluttajajärjestöt.

ULKOISTETTUJA TIETEELLISIÄ JA/TAI OPERATIIVISIA TOIMINTOJA EI VALVOTA RIITTÄVÄSTI

35. Eturistiriitojen hallinta on erittäin tärkeää silloin, kun tarkastettujen virastojen toimintoja ulkoistetaan, sillä toiminnot eivät tällöin ole virastojen suorassa valvonnassa. Lentoturvallisuusvirasto ja lääkevirasto ovat ulkoistaneet huomattavan osan tieteellisistä ja/tai operatiivisista toiminnoistaan kansallisille viranomaisille.

36. Lentoturvallisuusvirasto tekee kansallisten viranomaisten kanssa puitesopimuksia. Viranomaisten on varmistettava, että ulkoistettuihin tehtäviin ei liity eturistiriitoja. Virastolla ei kuitenkaan ole selkeitä kriteereitä ja menetelmiä, joiden avulla se tarkastaisi kansallisten viranomaisten eturistiriitoihin soveltamat toimintaperiaatteet ja menettelyt sekä niiden täytäntöönpanon. Ei ole näyttöä siitä, että lentoturvallisuusvirasto suorittaisi tällaisia tarkastuksia.

37. Lääkeviraston eturistiriitoihin soveltamat toimintaperiaatteet ja menettelyt eivät kata kansallisia asiantuntijoita, jotka työskentelevät kansallisille viranomaisille ulkoistettujen tehtävien parissa. Lääkevirasto ei suorita lainkaan kansallisten viranomaisten eturistiriitoihin soveltamien toimintaperiaatteiden ja menettelyiden tarkastuksia.

TYÖSKENTELY VIRASTOISSA

LÄÄKEVIRASTO, KEMIKAALIVIRASTO JA ELINTARVIKETURVALLISUUSVIRANOMAINEN OVAT KEHITTÄNEET VIRASTOKOHTAISIA TOIMINTAPERIAATTEITA JA MENETTELYJÄ...

38. Tarkastetuista virastoista lääkevirasto ja elintarviketurvallisuusviranomainen ovat eniten kehittäneet toiminta-alaansa liittyvien eturistiriitojen ilmoittamista, arvioimista ja hallintaa koskevaa viitekehystään.

39. Ilmoitus etunäkökohdista on keskeinen eturistiriitojen hallinnan väline. Siinä tuodaan esiin ne henkilökohtaiset näkökohdat, jotka ovat relevantteja tarkastettujen virastojen toimintaperiaatteissa ja menettelyissä määriteltyjen eturistiriitojen näkökulmasta.

40. Lääkeviraston, kemikaaliviraston ja elintarviketurvallisuusviranomaisen eturistiriitoihin sovellettavissa toimintaperiaatteissa ja menettelyissä edellytetään, että henkilöstö ja hallintoneuvoston/johtokunnan, valituslautakuntien, tiedekomiteoiden ja -lautakuntien sekä foorumien jäsenet antavat (tavallisesti vuosittain) ilmoituksen etunäkökohdista.

41. Kemikaalivirasto laati eturistiriitoihin sovellettavat toimintaperiaatteet pian perustamisensa jälkeen. Viraston hallintoneuvosto hyväksyi mahdollisten eturistiriitojen hallintaan sovellettavat uudet toimintaperiaatteet 30. syyskuuta 2011. Toimintaperiaatteita sovelletaan koko virastoon ja kaikkeen sen toimintaan [23]. Toimintaperiaatteissa otetaan käyttöön entistä kattavampi ilmoitus etunäkökohdista ja edellytetään, että henkilöstö täyttää ilmoituksen vuosittain.

42. Lääkevirasto on laatinut joukon selkeitä ja realistisia kuvauksia tilanteista, jotka saattavat johtaa eturistiriitaan. Lääkevirasto ja elintarviketurvallisuusviranomainen ovat määritelleet kriteerit asiantuntijoiden arvioimista varten: muun muassa taloudelliset edut, työpaikat, kuuluminen tieteelliseen elimeen, toimiminen konsulttina, tutkimustyöhön saatu rahoitus, immateriaalioikeudet, perheeseen liittyvät seikat sekä lahjat ja kutsut voivat johtaa eturistiriitaan. Toimintaperiaatteissa ja menettelyissä rajoitetaan pääsyä tiettyyn asemaan tai osallistumista päätöksenteon eri vaiheisiin, jos henkilö toimii tai on (viiden viime vuoden kuluessa) toiminut tietyntyyppisissä tehtävissä. Lääkevirasto on kehittänyt selkeän matriisin, jossa ilmoitetut etunäkökohdat on kytketty mahdollisiin rajoituksiin (ks. liite VI).

43. Elintarviketurvallisuusviranomainen vaatii vuotuiset ilmoitukset etunäkökohdista, minkä lisäksi se soveltaa lisävaatimuksia asiantuntijoihin, joiden edellytetään

- antavan erityisen ilmoituksen etunäkökohdista ennen jokaista tiedekomitean tai -lautakunnan ja työryhmän kokousta

- ilmoittavan suullisesti kokouksen aikana, jos kokousaiheiden osalta ilmenee eturistiriitoja, jotka eivät olleet tiedossa ennalta.

44. Elintarviketurvallisuusviranomainen on toukokuusta 2008 alkaen käyttänyt etunäkökohtien ilmoittamiseen erityistä tietokonesovellusta, jonka avulla se pyrkii varmistamaan jäljitettävyyden arviointimenettelyssä. Myös lääkevirasto on kehittänyt sovelluksia/tietokantoja, joilla hallinnoidaan etunäkökohdista annettavien ilmoitusten arviointia. Kemikaalivirastolla ei ole käytössään erityistä sovellusta etunäkökohdista annettavien ilmoitusten hallinnoinnin ja arvioinnin tueksi.

…PÄINVASTOIN KUIN LENTOTURVALLISUUSVIRASTO

45. Lentoturvallisuusvirastolla ei – hyväksynnästä ja standardoinnista vastaavaa osastoa lukuun ottamatta – ole eturistiriitoihin sovellettavia virastokohtaisia toimintaperiaatteita ja menettelyjä. Lentoturvallisuusvirasto ei säännöllisesti saa eikä arvioi ilmoituksia etunäkökohdista.

TOIMINTAPERIAATTEIDEN JA MENETTELYIDEN TOTEUTTAMISESSA ON HUOMATTAVIA PUUTTEITA KEMIKAALIVIRASTOSSA

EUROOPAN KEMIKAALIVIRASTO EI KÄY ILMOITETTUJA ETUNÄKÖKOHTIA LÄPI ENNEN KUIN TEHTÄVÄT OSOITETAAN HENKILÖSTÖLLE

46. Kemikaaliviraston aiempien toimintaperiaatteiden ja menettelyjen mukaan henkilöstön täytyi antaa ilmoitus, kun heidät nimitettiin tehtäviinsä [24]. Alkuperäistä ilmoitusta oli päivitettävä, jos muutoksia tapahtui.

47. Niitä henkilöstön antamia ilmoituksia, jotka tilintarkastustuomioistuin tutki, säilytettiin sinetöidyissä kirjekuorissa henkilökansioissa, eikä kemikaalivirasto ollut tarkastanut ja arvioinut niitä eturistiriitojen varalta. Kemikaalivirasto luotti täysin siihen, että henkilöstön jäsenet noudattaisivat aiemmin annetusta ilmoituksesta riippumatta velvoitetta ilmoittaa omaehtoisesti esimiehelleen, mikäli he havaitsevat eturistiriidan. Sinetöityinä säilytettyjen, etunäkökohdista annettavien ilmoitusten tutkiminen osoitti kuitenkin, että joukossa oli tapauksia, jotka johdon olisi pitänyt ratkaista. Tapauksia on käsitelty laatikossa 4.

KEMIKAALIVIRASTON VALITUSLAUTAKUNNASSA ETURISTIRIITATILANTEIDEN ARVIOINTIIN JA HALLINTAAN SOVELLETTAVAT TOIMINTAPERIAATTEET JA MENETTELYT OVAT RIITTÄMÄTTÖMÄT

48. Valituslautakunta käsittelee niiden luonnollisten ja oikeushenkilöiden, joita kemikaaliviraston päätökset koskevat, tekemät muutoshakemukset. Lautakunta koostuu puheenjohtajasta ja kahdesta muusta pysyvästä jäsenestä, jotka kuuluvat viraston henkilöstöön, sekä ylimääräisistä ja varajäsenistä, jotka eivät kuulu viraston henkilöstöön. Elin on itsenäinen osa kemikaalivirastoa, ja sillä on omat menettelysäännöt.

LAATIKKO 4

ESIMERKKEJÄ ETUNÄKÖKOHDISTA ANNETTAVISTA ILMOITUKSISTA, JOITA SÄILYTETTIIN SINETÖITYINÄ JA JOITA KEMIKAALIVIRASTO EI OLLUT ARVIOINUT

Ylempi toimihenkilö ilmoitti vuokranneensa huoneiston yritykselle, joka oli jättänyt lukuisia hakemuksia kemikaalivirastoon.

Ylempi toimihenkilö ilmoitti työskennelleensä aiemmin suuressa yrityksessä, jonka jättämiä useita hakemuksia käsiteltiin yksikössä, jossa toimihenkilö nyt työskentelee.

Alempi toimihenkilö ilmoitti työskennelleensä aiemmin hankkeissa, joita oli rahoittanut yritys, joka oli jättänyt suuren määrän hakemuksia kemikaalivirastoon käsiteltäväksi; lisäksi toimihenkilön puoliso työskentelee kyseisessä yrityksessä.

49. Valituslautakunnan pysyvien jäsenten on annettava ilmoitus etunäkökohdista vuosittain. Valituslautakunnan vara- ja ylimääräisten jäsenten on annettava vuosittainen ilmoitus etunäkökohdista ja esitettävä erityinen ilmoitus ennen kuin heidän käsiteltäväkseen osoitetaan tietty tapaus.

50. Sihteeristö ja puheenjohtaja vastaavat etunäkökohdista annettavien ilmoitusten tarkistamisesta ja eturistiriitatilanteiden käsittelystä. Ei kuitenkaan ole olemassa virallista menettelyä, jota sovellettaisiin, kun valituslautakunta alkaa tutkia tiettyä tapausta, eikä tarkistuksia myöskään dokumentoida. Valituslautakunnan pysyvien jäsenten ilmoituksiin luotetaan täysin.

51. Tilintarkastustuomioistuin havaitsi, että valituslautakunnalla ei ole riittävästi tietoja niin, että se voisi tehdä perusteltuja päätöksiä eturistiriitatilanteen olemassaolosta. Tietoja on saatavissa ainoastaan valittajana olevasta yrityksestä – ei kaikista yrityksistä, joiden etua valitus suoraan koskee (esimerkiksi yritys, joka on (mukana) rekisteröimässä kemiallista ainetta).

52. Valituslautakunnan jäsenten etunäkökohdista annettavassa ilmoituksessa ei esitetä yksityiskohtaisia tietoja kaikista aineista ja tapauksista, joiden parissa jäsenet olivat työskennelleet ennen siirtymistään kemikaalivirastoon (ks. laatikko 5).

LAATIKKO 5

ESIMERKKI ETURISTIRIITATILANTEIDEN PUUTTEELLISESTA HALLINNASTA KEMIKAALIVIRASTON VALITUSLAUTAKUNNASSA

Kaksi valituslautakunnan jäsentä ilmoitti sidonnaisuuksista ja/tai työskentelystä REACH-asetuksen soveltamisalalla [25]. Toimintaperiaatteiden ja menettelyjen perusteella he eivät kuitenkaan ole estyneitä osallistumaan sellaisten tapausten käsittelyyn, joilla on aiempi tai nykyinen kytkös heihin.

ILMOITETTUJEN ETUNÄKÖKOHTIEN ARVIOINTI JA HALLINTA EI AINA OLE RIITTÄVÄÄ

53. OECD:n ohjeiden mukaan organisaatioiden pitäisi laatia selkeä kuvaus siitä, millaiset tilanteet ja kytkökset voivat johtaa eturistiriitaan [26]. On kunkin yksilön velvollisuus ilmoittaa etunäkökohdista. Organisaation hallintomenettelyllä on tarkoitus ainoastaan varmistaa, että ilmoitetut tiedot arvioidaan asianmukaisesti ja pidetään ajan tasalla. Toimintaperiaatteissa ja menettelyissä olisi esitettävä selkeät ratkaisutoimenpiteet, joita sovelletaan eturistiriitatilanteissa. Tällaisia toimenpiteitä ovat muun muassa etunäkökohdan purkaminen; rajattu pääsy tiettyihin tietoihin; virkamiehen siirtäminen tehtävään, jossa eturistiriitaa ei ole; sekä luopuminen yksityisestä toiminnasta, joka aiheuttaa eturistiriidan.

HALLINTONEUVOSTON/JOHTOKUNNAN JÄSENTEN ETUNÄKÖKOHDISTA LAADITTUJEN ARVIOINTIEN DOKUMENTOINTI OLI RIITTÄMÄTÖNTÄ

54. Missään tarkastetuista virastoista ei dokumentoida riittävällä tavalla hallintoneuvoston/johtokunnan jäsenten etunäkökohdista antamien ilmoitusten tarkastamista tai siihen liittyviä päätöksiä.

KÄYTETTÄVISSÄ OLEVIA TIETOJA EI AINA HYÖDYNNETÄ

55. Tarkastetuissa virastoissa ei aina etunäkökohdista annettavia ilmoituksia tarkastettaessa hyödynnetä tietoja, jotka asianomaiset henkilöt ovat antaneet ja joita virastot voisivat helposti käyttää (kuten ansioluetteloita, aiempia ilmoituksia etunäkökohdista tai tiedotusvälineistä saatavaa tietoa). Nyt toimitetun tarkastuksen perusteella havaittiin useita tapauksia, joissa tällaisten tietojen tarkistamisen avulla olisi voitu havaita ongelmia (ks. laatikko 6).

ARVIOINTIKRITEERIT EIVÄT OLLEET SELKEITÄ JA NIITÄ SOVELLETTIIN EPÄJOHDONMUKAISESTI

56. Kemikaaliviraston laatimissa toimintaperiaatteissa [27] vaaditaan, että kaikki etunäkökohdat, joista saattaa aiheutua ristiriita, on ilmoitettava. Toimintaperiaatteissa ei silti erikseen käsitellä voimassaolevista taloudellisista eduista, aiemmista työpaikoista ja aiemmista konsultointi- tai vastaavista tehtävistä aiheutuvia ristiriitatilanteita. Toisin kuin lääkevirasto ja elintarviketurvallisuusviranomainen, kemikaalivirasto ei ole määritellyt etuja, jotka ovat yhteensopimattomia henkilön vastuulla virastossa olevien tehtävien kanssa. Kemikaalivirasto ei myöskään ole määrittänyt lieventäviä toimenpiteitä tavallisimpia riskejä varten. Eturistiriitatilanteiden arvioiminen riippuu niin ollen siitä vastaavan henkilön harkinnasta.

LAATIKKO 6

ESIMERKKEJÄ TAPAUKSISTA, JOISSA ETUNÄKÖKOHDISTA ANNETTAVIA ILMOITUKSIA ARVIOITAESSA EI HYÖDYNNETTY KÄYTETTÄVISSÄ OLEVIA TIETOJA

Lääkeviraston ja elintarviketurvallisuusviranomaisen eräiltä asiantuntijoilta myöhemmin saamat ilmoitukset etunäkökohdista sisälsivät selvästi epäjohdonmukaisuuksia aiempiin ilmoituksiin verrattuna. Virastot eivät aina pyytäneet asiantuntijoilta lisäselvityksiä.

Kemikaalivirastossa eräs työntekijä ei ilmoittanut kaikkia aiempia työpaikkojaan viiden viime vuoden ajalta, vaikka toimintaperiaatteiden mukaan ne on ilmoitettava. Tämä olisi voitu havaita helposti vertaamalla työntekijän ilmoitusta etunäkökohdista hänen ansioluetteloonsa.

Lääkevirasto havaitsi, että sen tieteellisen komitean jäsen oli yksityisten etujensa vuoksi eturistiriitatilanteessa. Lääkevirasto katsoi, että asiantuntija ei voi kuulua tiedekomiteaan. Tästä huolimatta asiantuntija jatkoi osallistumista tiedekomitean kokouksiin, ja Euroopan komissio on nimittänyt hänet tehtävään uudeksi kolmivuotiskaudeksi. Asiantuntijan päivitetyssä ilmoituksessa etunäkökohdista ei enää mainita kyseiseen organisaatioon liittyviä sidonnaisuuksia. Tämä on ristiriidassa sekä aiemman arvioinnin että julkaistun ansioluettelon kanssa.

57. Elintarviketurvallisuusviranomaisen tieteellisten asiantuntijoiden eturistiriitoihin sovellettavat arviointikriteerit ovat epäselvät, mikä on toisinaan johtanut kyseenalaisiin arvioihin. Tämä käy ilmi laatikosta 7.

LAATIKKO 7

ESIMERKKEJÄ ELINTARVIKETURVALLISUUSVIRANOMAISEN ETURISTIRIITOJA KOSKEVISTA ARVIOINNEISTA, JOTKA EIVÄT OLLEET SELKEITÄ JA OVAT SIKSI KYSEENALAISIA

Tieteellisten asiantuntijoiden ristiriitaiset roolit samojen konseptien puolestapuhujina ja arvioijina

Suurin osa elintarviketurvallisuusviranomaisen tieteellisen elimen jäsenistä on puhunut saman konseptin puolesta (muun muassa aiemmissa julkaisuissa, seminaareissa ja asiantuntijaryhmissä), jota tieteellinen elin on analysoinut.

Toisessa tapauksessa kaksi elintarviketurvallisuusviranomaisen asiantuntijaa tarjosi yksityiselle organisaatiolle konsultointi- ja neuvontapalveluja samaan aikaan, kun he arvioivat kyseistä konseptia elintarviketurvallisuusviranomaisen tieteellisen elimen jäseninä.

Kummassakin tapauksessa elintarviketurvallisuusviranomainen katsoi, ettei eturistiriitaa ollut.

Eturistiriitojen epäjohdonmukainen käsittely

Elintarviketurvallisuusviranomainen on käsitellyt eturistiriitoja eri tavoin riippuen siitä, onko kyse viranomaisen johtokunnan jäsenistä vai asiantuntijoista. Asianomaiset eturistiriidat aiheutuivat jäsenyydestä voittoa tavoittelemattomassa maailmanlaajuisessa organisaatiossa, jota pääasiallisesti rahoittaa elintarviketeollisuus ja joka on laajalti mukana elintarviketurvallisuusviranomaisen toiminnassa.

Elintarviketurvallisuusviranomaisen johtokunnan kaksi jäsentä luopui asemastaan kyseisessä organisaatiossa sen jälkeen, kun tiedotusvälineissä oli esitetty kritiikkiä eturistiriidan johdosta.

Kuudella asiantuntijalla on kuitenkin kytköksiä kyseiseen organisaatioon (esimerkiksi johtokunnan jäseniä, tiedekomiteoiden jäseniä).

58. Tilintarkastustuomioistuimen näkemys on, että tarkastetuista virastoista lääkevirastolla on selkeimmät asiantuntijoita koskevat arviointikriteerit. Liitteessä VI on kuvattu hyviä käytäntöjä, joita lääkevirasto soveltaa arvioidessaan asiantuntijoita koskevia tavanomaisimpia tilanteita. Näiden käytäntöjen avulla asiantuntijoiden tilanne kytketään selkeisiin tuloksiin, joihin saattaa liittyä asiantuntijoiden toimintaan lääkevirastossa sovellettavia rajoituksia. Tilintarkastustuomioistuin havaitsi kuitenkin tapauksia, joissa kriteereitä ei sovellettu asianmukaisesti (ks. laatikko 8).

59. OECD:n ohjeissa suositellaan, että eturistiriitoihin sovellettavissa toimintaperiaatteissa otetaan huomioon tiettyihin henkilöryhmiin liittyvä erityinen riski. Ohjeissa vaaditaan, että organisaatiot yksilöivät relevantit eturistiriitatilanteet ja lieventävät niihin liittyviä riskejä erilaisin toimenpitein [28].

LAATIKKO 8

ESIMERKKEJÄ LÄÄKEVIRASTON TIEDEKOMITEOIDEN JÄSENIIN LIITTYVÄSTÄ PUUTTEELLISESTA RISKINARVIOINNISTA

Lääkevirasto antoi virheellisesti kahdelle asiantuntijalle alhaisimman riskiluokituksen, vaikka nämä olivat aiemmin työskennelleet lääkeyhtiöissä, joiden toiminnan olisi lääkeviraston eturistiriitoihin sovellettavien toimintaperiaatteiden mukaan pitänyt johtaa korkeampaan riskiluokitukseen. Etunäkökohtien vuoksi osallistumista komiteoiden toimintaan olisi pitänyt rajoittaa. Lääkevirasto korotti riskiluokitusta vasta myöhemmin, kun uusien toimintaperiaatteiden luonnosta alettiin soveltaa.

Eräs asiantuntija toimi lääkeyhtiöiden konsulttina elokuuhun 2007 saakka. Häneen liittyvän arvioinnin olisi eturistiriitoihin sovellettavien uusien toimintaperiaatteiden mukaisesti pitänyt johtaa tuotteita tai yrityksiä koskeviin rajoitteisiin tilanteissa, joissa oli kyse tiettyyn tuotteeseen liittyvistä tai laaja-alaisemmista toimista (esimerkiksi useiden lääkkeiden laadunvalvonnasta). Lääkevirasto ei kuitenkaan pyytänyt asiantuntijalta lisätietoja, ja ilmoitus arviointiin virheellisesti niin, ettei sen katsottu edellyttävän rajoituksia.

60. Tarkastettujen virastojen toimintaperiaatteissa ja menettelyissä on kuitenkin toisinaan aukkoja tai selviä eroavaisuuksia yhtäältä eturistiriidan tosiasiallisen tai koetun riskin ja toisaalta määrättyjen rajoitusten ja riskejä lieventävien toimenpiteiden välillä (ks. laatikko 9).

LAATIKKO 9

ESIMERKKEJÄ EPÄJOHDONMUKAISISTA JA PUUTTEELLISISTA TOIMINTAPERIAATTEISTA

Lääkevirasto

Henkilöstön jäsenillä ei saa olla taloudellisia sidonnaisuuksia tai patentteja, mutta heidän perheenjäsenillään saa. Yhden henkilöryhmän (esimerkiksi tiedekomitean tieteellinen sihteeri) kohdalla perheenjäsenten etunäkökohdat eivät rajoita työntekijän osallistumista asianomaiseen tuotteeseen liittyviin toimiin. Saman kotitalouden jäsenten suoria etuja (kuten olemassaolevaa taloudellista etua) ei oteta huomioon, kun määritetään asiantuntijan osallistumisen hyväksyttävää tasoa, vaikka tiedekomitean jäsenen puoliso omistaisi merkittävän osuuden lääkeyhtiön osakkeista.

Jos asiantuntija (esimerkiksi tiedekomitean jäsen) on aiemmin työskennellyt lääkeyhtiössä, häneen sovelletaan lievempiä rajoituksia kuin vastaavassa tilanteessa olevaan henkilöstöön. Asiantuntijoilla saattaa kuitenkin olla ratkaisevampi rooli viraston tieteellisessä prosessissa.

Lääkevirasto tarkastaa eturistiriidat ennen kuin se nimittää ihmisille tarkoitettuja lääkkeitä koskevia alkuperäisiä myyntilupia käsittelevän tuotetiimin vetäjän/jäsenen taikka hankkeen hallinnoijan, joka käsittelee eläinlääkkeitä koskevia alkuperäisiä myyntilupia. Vastaavaa menettelyä ei kuitenkaan sovelleta, kun tiedekomitean jäseniä nimitetään (rinnakkais)raportoijiksi.

Rajoitteet ovat riittämättömiä tapauksissa, joissa asiantuntija tai organisaatio, jossa hän työskentelee, saa avustuksen lääketeollisuudelta. Vaikka asiantuntija saisi parhaillaan avustusta tietyltä yritykseltä, hän voisi esimerkiksi toimia sen valmistamaa lääkettä käsittelevänä (rinnakkais)raportoijana.

Elintarviketurvallisuusviranomainen

Elintarviketurvallisuusviranomainen vaatii, että perheenjäsenten ja samaan kotitalouteen kuuluvien sukulaisten tai näiden holhouksessa olevien sukulaisten etunäkökohdat ilmoitetaan etunäkökohdista annettavassa ilmoituksessa [29]. Toisin kuin lääkevirasto, elintarviketurvallisuusviranomainen ei ole toimintaperiaatteissaan selventänyt, mitkä perheenjäsenten etunäkökohdat sallitaan ja millaisia rajoitteita olisi sovellettava.

LAHJOJEN JA KUTSUJEN VASTAANOTTAMISEEN SOVELLETTAVIA TOIMINTAPERIAATTEITA JA MENETTELYJÄ EI AINA OLE TAI NE OVAT PUUTTEELLISET

61. Kemikaalivirasto ja lääkevirasto ovat antaneet lahjojen ja kutsujen vastaanottamista koskevat ohjeet. Kemikaalivirastossa toimintaperiaatteita ja menettelyjä sovelletaan vain henkilöstöön, ei komiteoiden, foorumeiden tai hallintoneuvoston jäseniin. Elintarviketurvallisuusviranomainen on laatinut toimintaperiaatteet ainoastaan henkilöstölle osoitettuja kutsuja varten. Lentoturvallisuusvirastolla ei ole lahjojen ja kutsujen vastaanottamiseen sovellettavia toimintaperiaatteita, mutta henkilöstön on noudatettava komission ohjeita lahjojen ja kutsujen vastaanottamisesta. OECD:n ohjeissa katsotaan, että eturistiriitoihin sovellettavissa toimintaperiaatteissa olisi käsiteltävä kaikenlaisten lahjojen vastaanottamisesta johtuvia eturistiriitoja [30].

LUOTTAMUSASEMAN VÄÄRINKÄYTTÖÄ KOSKEVIA TOIMINTAPERIAATTEITA JA MENETTELYJÄ EI OLE TAI OBJEKTIIVISET ARVIOINTIKRITEERIT PUUTTUVAT

62. Luottamusaseman väärinkäyttöä koskevia toimintaperiaatteita ja menettelyjä tarvitaan tilanteessa, jossa henkilö joko tahallisesti tai laiminlyönnin vuoksi ei täytä velvoitettaan ilmoittaa kattavasti ja oikea-aikaisesti etunäkökohdat, jotka voivat vaikuttaa hänen riippumattomuuteensa. Toimintaperiaatteissa ja menettelyissä olisi määriteltävä selkeästi, millaisia seurauksia ja seuraamuksia aiheutuu, jos etunäkökohtia ei ilmoiteta.

63. Henkilöstösääntöjen mukaan toimielin toteuttaa tarvittavat toimenpiteet, jos virkamies ei tehtäviään hoitaessaan ole käsitellyt asianmukaisesti asiaa, johon liittyy eturistiriita. Henkilöstösäännöissä ei kuitenkaan määritetä niitä nimenomaisia toimenpiteitä tai seuraamuksia, joita sovelletaan virkamiehiin, jotka eivät ole täyttäneet eturistiriitaa koskevaa ilmoitusvelvoitettaan.

64. Tarkastetuissa virastoissa ei ole laadittu luottamusaseman väärinkäyttöä koskevia toimintaperiaatteita ja menettelyjä, joita virastot soveltaisivat nimenomaan silloin, jos henkilöstön jäsenet eivät ilmoita kaikkia asiaankuuluvia etunäkökohtia (kuten perheeseen liittyviä tai taloudellisia etuja). Lääkevirastolla ja lentoturvallisuusvirastolla ei myöskään ole luottamusaseman väärinkäyttöä koskevia toimintaperiaatteita ja menettelyjä, joita sovellettaisiin hallintoneuvoston jäseniin, asiantuntijoihin ja valituslautakunnan jäseniin (jälkimmäinen koskee vain lentoturvallisuusvirastoa).

65. Kemikaalivirasto hyväksyi 30. syyskuuta 2011 mahdollisten eturistiriitojen hallintaan sovellettavat toimintaperiaatteet [31]. Asiakirjassa virasto ottaa käyttöön uudet luottamusaseman väärinkäyttöä koskevat yleiset säännökset, joita sovelletaan henkilöstöön ja asiantuntijoihin sekä hallintoneuvoston ja valituslautakunnan jäseniin.

66. Elintarviketurvallisuusviranomaisen etunäkökohtiin sovellettavissa toimintaperiaatteissa on luottamusaseman väärinkäyttöä koskevia määräyksiä, joita sovelletaan lautakuntien ja tiedekomiteoiden asiantuntijoihin [32]. Etunäkökohtien kattavaa ja oikea-aikaista ilmoittamista koskevien velvoitteiden noudattamatta jättämistä pidetään lähtökohtaisesti (prima facie) luottamusaseman väärinkäyttönä [33], joka rikkoo virastoa vastaan ja johtaa asianmukaisiin toimiin, jopa erottamiseen. Toimintaperiaatteissa ei ole asetettu vastaavia seuraamuksia johtokunnan jäsenille, työryhmiin kuuluville asiantuntijoille eikä viraston omalle henkilöstölle.

67. Elintarviketurvallisuusviranomainen käynnisti kahdessa tapauksessa luottamusaseman väärinkäytöstä johtuvan menettelyn, joka johti molempien asiantuntijoiden eroon tiedelautakunnista. Kummassakin tapauksessa elintarviketurvallisuusviranomainen tarkasti tieteelliset tulokset, joiden tuottamiseen asiantuntijat olivat osallistuneet. Tarkastuksilla pyrittiin arvioimaan asiantuntijoiden vaikutusta ja osuutta lopullisesta tieteellisestä tuotoksesta/päätöksestä sekä määrittämään eturistiriidasta mahdollisesti aiheutunut puolueellisuus. Menettelyihin ei kuitenkaan sisältynyt selkeitä objektiivisia kriteereitä, joiden avulla olisi määritelty tilanteet, jotka johtavat seuraamuksiin (esimerkiksi lautakunnan tai tiedekomitean jäsenen erottamiseen).

68. OECD:n ohjeissa luetellaan lukuisia erilaisia seurauksia: kurinpitotoimet ja rikoskanne sekä mahdollisesti puolueellisten päätösten ja sopimusten peruuttaminen. Eturistiriidan ilmoittamatta jättämistä pidetään tavallisesti vakavana rikkomisena, joka monissa maissa johtaa kurinpitotoimiin tai jopa rikosoikeudellisiin seuraamuksiin [34].

ETUNÄKÖKOHTIEN ILMOITTAMISEN SEKÄ TIETEELLISTEN PÄÄTÖKSENTEKOPROSESSIEN AVOIMUUTTA OLISI LISÄTTÄVÄ

69. Päätöksentekoprosessin ja eturistiriitojen käsittelyn avoimuuteen liittyvästä vaatimuksesta on säädetty tarkastettujen virastojen perustamisasetuksissa ja määrätty (lentoturvallisuusvirastoa lukuun ottamatta) eturistiriitojen hallintaan sovellettavissa virastokohtaisissa toimintaperiaatteissa ja menettelyissä. Tarkastetuissa virastoissa sovelletaan avoimuuteen erilaisia oikeudellisia vaatimuksia ja käytäntöjä, joista on esitetty yhteenveto liitteissä IV ja VII.

70. OECD:n ohjeissa määritellään avoimuus yhdeksi eturistiriitatilanteiden käsittelyn keskeisistä toimintaperiaatteista [35]. Ohjeissa todetaan, että yksityisestä edusta annettavat ilmoitukset sekä ristiriitojen ratkaisemiseksi toteutettavat järjestelyt olisi kirjattava selkeästi, jotta organisaatio voi osoittaa, että asianomainen ristiriitatilanne on yksilöity ja sitä on hallittu asianmukaisesti.

VUOTUISEN ETUNÄKÖKOHDISTA ANNETTAVAN ILMOITUKSEN AVOIMUUS

71. Lentoturvallisuusvirasto ei pyydä ilmoituksia etunäkökohdista. Kolme muuta tarkastettua virastoa julkaisevat ylimmän johdon (pääjohtaja/toiminnanjohtaja/toimitusjohtaja), tieteellisten asiantuntijoiden (tiedekomiteoiden ja -lautakuntien sekä työryhmien jäsenet) ja hallintoneuvoston/johtokunnan jäsenten vuotuiset ilmoitukset etunäkökohdista.

ETUNÄKÖKOHDISTA ANNETTAVIEN ERITYISTEN ILMOITUSTEN AVOIMUUS

72. Kaikki tarkastetut virastot julkaisevat hallintoneuvoston/johtokunnan kokouspöytäkirjat verkkosivuillaan. Elintarviketurvallisuusviranomainen jopa julkaisee äänitallenteet johtokunnan kokouksista. Pöytäkirjoissa ei kuitenkaan ole tietoja eturistiriitojen arvioinneista.

73. Elintarviketurvallisuusviranomainen ja kemikaalivirasto julkaisevat myös tiedelautakuntien ja -komiteoiden kokouspöytäkirjat verkkosivustollaan. Elintarviketurvallisuusviranomaisen toimintaperiaatteiden mukaisia erityisiä ilmoituksia etunäkökohdista (ks. kohta 43) ei julkaista, mutta eturistiriitojen arvioinneista laaditut lyhyet päätelmät sisällytetään kokouspöytäkirjoihin, jotka julkaistaan viranomaisen verkkosivustolla. Niissä tuodaan esiin yksilöity eturistiriita ja toteutetut toimenpiteet (esimerkiksi: tarkkailija ilman äänioikeutta, ei osallistu tiettyä aihetta koskeviin keskusteluihin, ei osallistu lautakunnan/työryhmän toimintaan). Lentoturvallisuusvirasto julkaisee neuvoa-antavien elinten sääntelytoimia koskevien kokousten pöytäkirjat. Sen sijaan kokouspöytäkirjoja, joissa käsiteltäisiin sääntely-, standardointi- ja tyyppihyväksyntätoimiin osallistuvan viraston henkilöstön ja asiantuntijoiden eturistiriitojen arviointia, ei julkaista. Lääkevirasto ei julkaise tieteellisten elinten kokouspöytäkirjoja, joiden pitäisi sisältää arvioinnit eturistiriidoista.

TIETEELLISEN PÄÄTÖKSENTEKOPROSESSIN AVOIMUUS

74. Tieteellisen päätöksentekoprosessin avoimuus tarkastetuissa virastoissa vaihtelee. Jotkin eroista johtuvat kunkin tarkastetun viraston toiminta-alasta, tarvittavan luottamuksellisuuden tasosta sekä sisäisistä säännöistä ja asetuksista.

75. Elintarviketurvallisuusviranomaisen perustamisasetuksessa sekä tiedekomitean ja -lautakuntien sekä työryhmien toimintaa koskevissa sisäisissä säännöissä annetaan mahdollisuus kutsua tarkkailijoita asiantuntijoiden kokouksiin. Elintarviketurvallisuusviranomaisen työryhmien esityslistoja ei kuitenkaan julkaista ennalta. Myöskään työryhmien tuotoksia ei julkaista. Koska näitä tietoja ei julkaista, tarkkailijoiden on vaikea seurata kokouksia.

76. Asiantuntijoiden kokouksista (kemikaalivirasto, elintarviketurvallisuusviranomainen) julkaistuissa pöytäkirjoissa on havaittu useita puutteita, jotka vähentävät toiminnan avoimuutta.

- Julkaistuissa pöytäkirjoissa ei aina ole yksityiskohtaisia tietoja siitä esityslistan kohdasta tai aineesta, johon ilmoitetut etunäkökohdat liittyvät.

- Joidenkin kokousten keskusteluista ja päätelmistä julkaistaan vain osittaiset tiedot.

ETURISTIRIITOJA KOSKEVAA KOULUTUSTA ON PARANNETTAVA

77. Kemikaalivirastossa on kahdenlaista koulutusta, jossa käsitellään eturistiriitojen hallintaa.

- Ammattietiikkaa ja käytöstä työssä käsittelevä koulutus sisältää yleistietoa eturistiriitoihin liittyvistä henkilöstön velvoitteista, luotettavuudesta, lahjojen vastaanottamiseen sovellettavista toimintaperiaatteista ja muista menettelysääntöihin liittyvistä aiheista. Koulutus on vapaaehtoista kaikille henkilöstön jäsenille, ja osallistuminen siihen on ollut vähäistä.

- Henkilöstön antamia ilmoituksia ja niihin liittyviä ohjeita käsittelevä koulutus sisältää tarkempia tietoja etunäkökohdista annettavista ilmoituksista, lahjojen vastaanottamiseen sovellettavista toimintaperiaatteista sekä muista eturistiriitoihin sovellettaviin toimintaperiaatteisiin ja menettelyihin liittyvistä seikoista. Koulutus on pakollinen, mutta tilintarkastustuomioistuin ei voinut varmistua osallistujamääristä.

78. Lääkevirasto ja elintarviketurvallisuusviranomainen järjestävät uusille henkilöstön jäsenille eturistiriitoja koskevia koulutustilaisuuksia, joten ilmoitettavia etunäkökohtia ja eturistiriitoja koskevista ohjeista kyllä tiedotetaan.

79. Lentoturvallisuusvirasto antaa uusille henkilöstön jäsenille koulutusta ammattietiikasta ja siihen liittyvistä henkilöstösääntöjen säännöksistä, mutta ei varsinaisesti eturistiriidoista.

80. OECD:n ohjeissa mainitaan nimenomaisesti, että koulutuksessa voidaan ottaa esiin käytännön esimerkkejä sekä kertoa konkreettisista toimintatavoista, joita käytetään yksilöitäessä ja ratkaistaessa eturistiriitatilanteita [36].

LÄHTEMINEN VIRASTOISTA – PYÖRÖOVI-ILMIÖ JA SISÄPIIRITIETO

81. Kun virkamiehet tai asiantuntijat lähtevät julkisen sektorin palveluksesta työskennelläkseen yksityisellä sektorilla, on vaarana, että he väärinkäyttävät asemaansa käyttämällä yksityisen yrityksen hyväksi sisäpiiritietoa, jota saivat työssään julkisella sektorilla. Jos riskejä ei hallita asianmukaisesti, ne heikentävät organisaatioita kohtaan tunnettua yleistä luottamusta. Keskeisen henkilöstön siirtymistä julkisen ja yksityisen sektorin välillä kutsutaan pyöröovi-ilmiöksi.

82. Henkilöstösäännöissä on määrätty velvoitteista, joita EU:n virkamiesten ja muun henkilöstön on noudatettava lähdettyään EU:n palveluksesta. "Virkamiehen, joka aikoo harjoittaa vastikkeellista tai vastikkeetonta ammattitoimintaa palvelussuhteensa päättymistä seuraavien kahden vuoden kuluessa, on ilmoitettava siitä toimielimelleen." [37] Kuten henkilöstösääntöjen 16 artiklassa säädetään, EU:n toimielin tai virasto voi tietyissä tilanteissa jopa kieltää kyseisen toiminnan. Asianomaisen henkilön vastuulla on ilmoittaa myöhempiä työpaikkojaan koskevat tiedot. OECD:n ohjeiden mukaan vastuusta olisi tiedotettava asianomaisille henkilöille selkeästi ja vastuuta olisi lujitettava työehdoissa [38].

83. OECD on lisäksi julkaissut nimenomaan työsuhteen jälkeisiä kysymyksiä, ratkaisuja ja vertailukohtia koskevat ohjeet [39]. Ohjeiden mukaan työsuhteen jälkeen voi syntyä huomattavia eturistiriitatilanteita, jos virkamies

- hakeutuu töihin julkisen sektorin ulkopuolelle

- osallistuu julkisiin tahoihin kohdistuvaan edunvalvontaan

- vaihtaa puolta saman prosessin aikana

- hyödyntää sisäpiiritietoja.

84. OECD:n ohjeissa painotetaan, että tilannetta, jossa virkamies neuvottelee tulevasta työpaikasta ennen kuin on lähtenyt julkisen sektorin työpaikastaan, pidetään laajalti eturistiriitatilanteena [40].

85. Henkilöstösäännöt eivät sido asiantuntijoita, hallintoneuvoston/johtokunnan jäseniä tai valituslautakunnan ulkoisia jäseniä, joten työsuhteen jälkeistä toimintaa koskevia määräyksiä ei voida soveltaa heihin. Lisäksi tällaisten työsuhteen jälkeisten velvoitteiden soveltamista heihin on oikeudellisesti rajoitettu. Tarkastettujen virastojen eturistiriitojen hallintaan sovellettavissa toimintaperiaatteissa ja menettelyissä ei ole mainittu heihin sovellettavista työsuhteen jälkeisistä velvoitteista tai rajoituksista.

86. Henkilöstösääntöjen soveltamissääntöihin sisältyy säännöksiä viranhoitoon kuulumattomasta toiminnasta, ja niissä käsitellään myös työsuhteen päättymisen jälkeisiä kysymyksiä. Tarkastetut virastot ovat hyväksyneet säännökset, jotka ovat samanlaiset kuin komission soveltamat. Lisäksi elintarviketurvallisuusviranomainen antoi työsuhteen jälkeisiä kysymyksiä käsittelevät virastokohtaiset soveltamissäännöt vuoden 2010 lopussa.

87. Tarkastetut virastot edellyttävät, että työntekijät täyttävät lupahakemuksen, joka koskee ammatillisen toiminnan aloittamista viraston palveluksesta lähtemisen jälkeen. Hakemusten arviointia varten ei kuitenkaan ole laadittu sääntöjä eikä kriteereitä. Myöskään sen arvioimiseksi, mitä työsuhteen jälkeisiä toimia pidetään yhteensopimattomina työntekijän aiemman virastoon liittyvän roolin kanssa, ei ole sääntöjä eikä kriteereitä.

88. Tarkastetut virastot eivät yleisesti ottaen arvioineet perusteellisesti työsuhteen jälkeiseen toimintaan liittyviä tapauksia niin, että ne olisivat voineet ennakoida tai ehkäistä pyöröovi-ilmiöstä aiheutuvia eturistiriitatilanteita. Esimerkki puutteista on esitetty laatikossa 10.

LAATIKKO 10

ESIMERKKI TYÖSUHTEEN JÄLKEISEN TOIMINNAN PUUTTEELLISESTA ARVIOIMISESTA

Euroopan oikeusasiamies tutki vuonna 2008 havaittua elintarviketurvallisuusviranomaiseen liittyvää pyöröovi-ilmiötä ja totesi suositusluonnoksissaan seuraavaa [41]:

a) Elintarviketurvallisuusviranomaisen olisi tehtävä selväksi, että pyöröovi-tyyppinen tilanne, jossa työpaikastaan lähtemässä oleva henkilöstön jäsen neuvottelee tulevasta työpaikastaan, saattaa johtaa eturistiriitaan. Euroopan oikeusasiamies katsoi, että jo neuvotteleminen voi merkitä eturistiriitatilanteen syntymistä.

b) Elintarviketurvallisuusviranomainen ei noudattanut asianmukaisia menettelyjä eikä arvioinut riittävän huolella eturistiriitatilannetta, joka aiheutui työntekijän siirtymisestä elintarviketurvallisuusviranomaisen toiminta-alalla toimivaan yritykseen.

PÄÄTELMÄT JA SUOSITUKSET

89. Tilintarkastustuomioistuin totesi, että yksikään tarkastetuista virastoista ei hallinnut eturistiriitatilanteita asianmukaisesti. Virastokohtaisissa toimintaperiaatteissa ja menettelyissä ja niiden täytäntöönpanossa havaittiin useita eriasteisia puutteita (ks. taulukko).

TAULUKKO

Yleiskatsaus eturistiriitatilanteiden hallintaan tarkastetuissa virastoissa [1111]

| Asiantuntijat | Henkilöstö | Hallinto-neuvosto/ johtokunta | Valitus-lautakunta |

Lentoturvallisuusvirasto | | | | |

Kemikaalivirasto | | | | |

Elintarviketurvallisuusviranomainen | | | | ei koske |

Lääkevirasto | | | | ei koske |

Selitys | |

Eturistiriitatilanteiden hallinta ei ole asianmukaista, koska virastokohtaisia toimintaperiaatteita ja menettelyjä ei ole. | |

Eturistiriitatilanteiden hallinta ei ole asianmukaista, koska virastokohtaisissa toimintaperiaatteissa ja menettelyissä ja/tai niiden täytäntöönpanossa on merkittäviä puutteita. | |

Eturistiriitatilanteiden hallinta ei ole asianmukaista, koska virastokohtaisissa toimintaperiaatteissa ja menettelyissä ja/tai niiden täytäntöönpanossa on puutteita. | |

Eturistiriitatilanteiden hallinta on asianmukaista. | |

Ei koske, sillä virastolla ei ole valituslautakuntaa. | ei koske |

90. Tarkastetuista virastoista lääkevirasto ja elintarviketurvallisuusviranomainen ovat eniten kehittäneet eturistiriitojen hallintaan sovellettavia toimintaperiaatteitaan ja menettelyjään. Kemikaaliviraston toimintaperiaatteet ja menettelyt ovat puutteelliset ja epätarkat, kun taas lentoturvallisuusvirastolla ei ole sellaisia lainkaan.

SUOSITUS NRO 1

Lentoturvallisuusviraston olisi laadittava kattavat virastokohtaiset toimintaperiaatteet ja menettelyt eturistiriitojen hallintaan. Kemikaaliviraston olisi parannettava toimintaperiaatteitaan ottamalla käyttöön selkeät kriteerit ilmoitettujen etunäkökohtien arvioimista varten. Kaikkien tarkastettujen virastojen olisi jatkettava sellaisten eturistiriitoihin sovellettavien toimintaperiaatteiden ja menettelyjen kehittämistä, jotka tosiasiallisesti vastaavat kullekin virastolle ominaisia riskejä, (tai laadittava kyseiset toimintaperiaatteet ja menettelyt).

91. Tarkastetuilla virastoilla ei ole asianmukaisia toimintaperiaatteita ja menettelyjä, joiden avulla eturistiriidat havaittaisiin ennen ehdokkaiden (toisin sanoen asiantuntijoiden sekä hallintoneuvoston/johtokunnan ja valituslautakunnan jäsenten) nimittämistä tehtäviin.

SUOSITUS NRO 2

Ehdokkaat olisi arvioitava tarkastetuissa virastoissa eturistiriitojen varalta ennen kuin heidät nimitetään tehtäviinsä. Lieventäviä toimenpiteitä olisi otettava käyttöön, jos ehdokas päätetään nimittää tehtävään, vaikka eturistiriitatilanne on tiedossa.

92. Lentoturvallisuusvirasto ja lääkevirasto eivät voi suoraan hallita ulkoistamiinsa tehtäviin liittyviä eturistiriitoja eikä niiden osalta toteuteta riittävästi seurantaa.

SUOSITUS NRO 3

Lentoturvallisuusviraston ja lääkeviraston olisi laadittava toimintaperiaatteet ja menettelyt, joiden avulla kyetään varmistamaan, että eturistiriitatilanteiden hallinta tapahtuu ulkoistetuista tehtävistä vastaavissa organisaatioissa samaan tapaan kuin virastoissa.

93. Eturistiriitojen hallinta silloin, kun henkilö työskentelee tarkastetussa virastossa, edellyttää useita erilaisia toimenpiteitä. Niistä keskeisin on etunäkökohdista annettavan ilmoituksen täyttäminen. Ilmoitusten arviointi ja eturistiriitatilanteiden hallinta on puutteellista kaikissa tarkastetuissa virastoissa: esimerkiksi selkeät arviointikriteerit puuttuvat ja/tai niitä sovelletaan epäjohdonmukaisesti. Kemikaalivirastossa on merkittäviä puutteita henkilöstöä ja valituslautakuntaa koskevien toimintaperiaatteiden ja menettelyjen täytäntöönpanossa.

SUOSITUS NRO 4

Tarkastettujen virastojen olisi laadittava selkeät ja objektiiviset kriteerit etunäkökohdista annettavien ilmoitusten arvioimista varten ja sovellettava niitä johdonmukaisesti käyttäen kaikkia helposti saatavilla olevia tietoja. Lisäksi kemikaaliviraston olisi merkittävästi parannettava täytäntöönpanoa, joka koskee henkilöstön ja valituslautakunnan jäsenten eturistiriitoihin sovellettavia toimintaperiaatteita ja menettelyjä.

94. Tarkastetuista virastoista ainoastaan lääkevirastolla on lahjojen ja kutsujen vastaanottamiseen sovellettavat toimintaperiaatteet, jotka koskevat koko virastoa.

SUOSITUS NRO 5

Lentoturvallisuusviraston, kemikaaliviraston ja elintarviketurvallisuusviranomaisen olisi laadittava lahjojen ja kutsujen vastaanottamiseen sovellettavat toimintaperiaatteet ja menettelyt, jotka koskevat koko virastoa.

95. Tarkastetuilla virastoilla ei ole koko virastoa koskevia, asianmukaisia toimintaperiaatteita ja menettelyjä luottamusaseman väärinkäyttötapauksia varten.

SUOSITUS NRO 6

Tarkastettujen virastojen olisi kehitettävä koko virastoa koskevat selkeät, avoimet ja johdonmukaiset toimintaperiaatteet ja menettelyt luottamusaseman väärinkäyttötapauksia varten.

96. Kaikki tarkastetut virastot – lentoturvallisuusvirastoa lukuun ottamatta – julkaisevat vuotuiset etunäkökohdista annettavat ilmoitukset riittävän avoimesti. Tarkastetut virastot eivät kuitenkaan ole yhtä avoimia, kun on kyse hallintoneuvoston/johtokunnan tai tieteellisten elinten kokousten aikana taikka tieteellisen päätöksentekoprosessin yhteydessä ilmoitettujen etunäkökohtien julkaisemisesta.

SUOSITUS NRO 7

Tarkastettujen virastojen olisi julkaistava kaikki kokousten aikana ja tieteellisen päätöksentekoprosessin yhteydessä ilmoitetut etunäkökohdat. Lentoturvallisuusviraston olisi otettava käyttöön etunäkökohtien ilmoitusjärjestelmä ja huolehdittava avoimuudesta julkaisemalla ilmoitukset verkkosivustollaan.

97. Eturistiriitoihin liittyvää koulutusta annetaan kaikissa tarkastetuissa virastoissa, mutta kemikaalivirastossa ja lentoturvallisuusvirastossa havaittiin eriasteisia puutteita.

SUOSITUS NRO 8

Tarkastettujen virastojen olisi annettava eturistiriitojen osalta kattavaa pakollista koulutusta. Etenkin lentoturvallisuusviraston olisi järjestettävä eturistiriitoja koskevaa erityiskoulutusta kaikille asianosaisille (kuten henkilöstölle sekä hallintoneuvoston ja valituslautakunnan jäsenille).

98. Tilintarkastustuomioistuimen tarkastuksen kuluessa havaittiin useita puutteita toimintaperiaatteissa ja menettelyissä, joita tarkastetut virastot soveltavat työsuhteen jälkeiseen toimintaan.

a) Asiantuntijoiden, hallintoneuvoston/johtokunnan jäsenten ja valituslautakunnan jäsenten työsuhteen jälkeiseen toimintaan liittyvien riskien osalta ei ole annettu määräyksiä.

b) Ei ole olemassa objektiivisia kriteereitä, joiden avulla voitaisiin määrittää, milloin on kyseessä eturistiriitatilanne.

c) Tarkastettujen virastojen nykyiset toimintaperiaatteet ja menettelyt eivät kata tulevaan työpaikkaan liittyviä neuvotteluja.

SUOSITUS NRO 9

Tarkastettujen virastojen olisi käsiteltävä työsuhteen jälkeiseen toimintaan liittyviä kysymyksiä yhdessä kaikkien asianomaisten nimittämisestä vastaavien elinten kanssa.

99. Ei ole olemassa eturistiriitoihin sovellettavaa kattavaa EU:n sääntelykehystä, jonka avulla kyettäisiin varmistamaan riippumattomuutta ja avoimuutta koskevat vertailukelpoiset vähimmäisvaatimukset, joita sovellettaisiin kaikkiin EU:n virastoihin ja laitoksiin sekä kaikkiin keskeisiin toimijoihin, jotka vaikuttavat strategiaan, toimiin ja päätöksentekoon.

SUOSITUKSET 10 JA 11

EU:n lainsäätäjä voisi - mahdollisesti muita EU:n toimielimiä kuultuaan - harkita eturistiriitatilanteiden hallintaan sovellettavan EU:n sääntelykehyksen kehittämistä edelleen OECD:n ohjeiden ja olemassa olevien parhaiden käytäntöjen avulla.

Kaikki EU:n toimielimet ja hajautetut elimet voivat halutessaan arvioida, ovatko tarkastetuille virastoille esitetyt suositukset relevantteja ja soveltuvia myös niiden kannalta.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän kertomuksen Luxemburgissa 5. syyskuuta 2012 pitämässään kokouksessa.

Tilintarkastustuomioistuimen puolesta

+++++ TIFF +++++

Vítor Manuel da Silva Caldeira

presidentti

[1] Managing Conflict of Interest in the Public Service: OECD Guidelines and country experiences, OECD, Pariisi, 2003, s. 24..

[2] Ks. alaviite 1.

[3] Ks. alaviite 1.

[4] Managing Conflict of Interest in the Public Service: OECD Guidelines and country experiences, OECD, Pariisi, 2003, s. 28.

[5] Managing Conflict of Interest in the Public Service: OECD Guidelines and country experiences, OECD, Pariisi, 2003.

[6] Managing Conflict of interest in the Public Service: OECD Guidelines and country experiences, s. 28.

[7] Euroopan parlamentin päätöslauselma 10. toukokuuta 2011 vastuuvapauden myöntämisestä varainhoitovuodelta 2009: erillisvirastojen toiminta, varainhoito ja sen valvonta (EUVL L 250, 27.9.2011, s. 269).

[8] http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0173+0+DOC+XML+V0//EN&language=EN#BKMD-70 http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0175+0+DOC+XML+V0//EN&language=EN#BKMD-77

[9] Sidosryhmien neuvoa-antava foorumi muodostuu EU:n laajuisista organisaatioista, jotka toimivat elintarvikeketjuun liittyvillä aloilla. Foorumi neuvoo elintarviketurvallisuusviranomaista yleisissä kysymyksissä, jotka liittyvät esimerkiksi viranomaisen työohjelmaan tai riskinarviointimenetelmiin.

[10] Kertomus Euroopan lääkeviraston tilinpäätöksestä varainhoitovuodelta 2010 sekä viraston vastaukset (EUVL C 366, 15.12.2011, s. 27), kohta 16.

[11] Kertomus Euroopan lääkeviraston tilinpäätöksestä varainhoitovuodelta 2010 sekä viraston vastaukset, vastaus kohtaan 16.

[12] Pätevällä yksiköllä tarkoitetaan "elintä, jolle virasto tai kansallinen ilmailuviranomainen voivat antaa erityisen hyväksyntätehtävän, jota sen on hoidettava viraston tai kansallisen ilmailuviranomaisen valvonnassa ja vastuulla". Euroopan parlamentin ja neuvoston asetus (EY) N:o 216/2008, annettu 20 päivänä helmikuuta 2008, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta (Euroopan lentoturvallisuusviraston perustamisasetus) (EUVL L 79, 19.3.2008, s. 1), 3 artiklan f kohta.

[13] Termiä "virkamies" käytetään tässä yhteydessä laajemmassa merkityksessä. Sillä tarkoitetaan vakinaista henkilöstöä sekä muita EU:n palveluksessa olevia henkilöryhmiä, kuten väliaikaisia, ylimääräisiä sekä sopimussuhteisia toimihenkilöitä.

[14] Esimerkiksi viranhoitoon kuulumattomista toimista ja nimityksistä annettua komission päätöstä koskeva hallinnollinen tiedote (85-2004/ 29.6.2004 commission decision C(2004) 1597/10 on outside activities and assignments).

[15] OECD, Pariisi, 2010.

[16] Henkilöstösäännöt, 11 a artikla.

[17] Henkilöstösäännöt, 11 a artikla.

[18] Henkilöstösäännöt, 12 b artikla ja 13 artikla.

[19] Henkilöstösäännöt, 16 artikla.

[20] Syyskuussa 2011 hyväksytyissä kemikaaliviraston toimintaperiaatteissa (MB/45/2011/D) otettiin käyttöön vaatimus, jonka mukaan riskinarviointikomiteaan ja sosio-ekonomisen analyysin komiteaan nimitettävien ehdokkaiden on annettava ilmoitukset etunäkökohdista ennen kuin hallintoneuvosto voi nimittää heidät.

[21] Voi viitata kumman tahansa sukupuolen edustajaan.

[22] Managing Conflict of Interest in the Public Service: OECD Guidelines and country experiences, s. 34.

[23] Kemikaaliviraston uusia periaatteita ei sovellettu tarkastusajankohtana, joten tilintarkastustuomioistuimen tarkastus koskee aiempien toimintaperiaatteiden ja menettelyjen toteuttamista.

[24] Kemikaaliviraston uusia toimintaperiaatteita ei sovellettu tarkastusajankohtana, joten tilintarkastustuomioistuimen tarkastus koskee aiempien toimintaperiaatteiden ja menettelyjen toteuttamista (ks. myös kohta 41).

[25] Esimerkiksi avustaminen kemiallisten aineiden rekisteröinnissä tai REACH-asetukseen liittyvä yleinen konsultointi.

[26] Managing Conflict of Interest in the Public Service: OECD Guidelines and country experiences, s. 28–30.

[27] Mahdollisten eturistiriitatilanteiden hallintaan sovellettavat toimintaperiaatteet Policy for Managing Potential Conflicts of Interests (MB/45/2011/D), jonka hallintoneuvosto hyväksyi 30. syyskuuta 2011.

[28] Managing Conflict of Interest in the Public Service: OECD Guidelines and country experiences, s. 28–29.

[29] Etunäkökohdista annettaviin ilmoituksiin sovellettavien toimintaperiaatteiden täytäntöönpanosta laaditut ohjeet Implementing Act to the Policy on Declarations of Interest – Guidance document on Declarations of Interest ( 8. syyskuuta 2009). Voimassa 21. helmikuuta 2012 asti.

[30] Managing Conflict of Interest in the Public Service: OECD Guidelines and country experiences, s. 33.

[31] Policy for Managing Potential Conflicts of Interests (MB/45/2011/D). Hallintoneuvosto hyväksyi asiakirjan 30. syyskuuta 2011.

[32] Etunäkökohdista annettaviin ilmoituksiin sovellettavien elintarviketurvallisuusviranomaisen toimintaperiaatteiden täytäntöönpanosta laaditut ohjeet EFSA Implementing Act to the Policy on Declarations of Interest – Guidance Document on Declarations of Interest ( 8. syyskuuta 2009). Voimassa 21. helmikuuta 2012 asti.

[33] Etunäkökohdista annettaviin ilmoituksiin sovellettavien elintarviketurvallisuusviranomaisen toimintaperiaatteiden täytäntöönpanosta laaditut ohjeet EFSA Implementing Act to the Policy on Declarations of Interest – Guidance Document on Declarations of Interest ( 8. joulukuuta 2009). Voimassa 21. helmikuuta 2012 asti.

[34] Managing Conflict of Interest in the Public Service: OECD Guidelines and country experiences, s. 75–76.

[35] Managing Conflict of Interest in the Public Service: OECD Guidelines and country experiences, s. 16, 26 ja 31.

[36] Managing Conflict of Interest in the Public Service: OECD Guidelines and country experiences, s. 17.

[37] Euroopan yhteisöjen virkamiehiin sovellettavien henkilöstösääntöjen 16 artikla sekä Euroopan yhteisöjen muuhun henkilöstöön sovellettavien palvelussuhteen ehtojen 11, 54 ja 81 artikla.

[38] Managing Conflict of Interest in the Public Service: OECD Guidelines and country experiences, s. 29 ja 30.

[39] Julkishallinnon palvelussuhteen päättymisen jälkeistä aikaa koskevista hyvistä käytännöistä ja eturistiriitojen ennaltaehkäisystä laadittu asiakirja Post-Public Employment – Good Practices for preventing Conflict of Interest.

[40] Managing Conflict of Interest in the Public Service: OECD Guidelines and country experiences, s. 24.

[41] Euroopan oikeusasiamiehen verkkosivustolla julkaistut suositusluonnokset Draft recommendations of the European Ombudsman in his inquiry into complaint 775/2010/ANA against the European Food Safety Agency, 7. joulukuuta 2011.

[1111] Ks.kohdat 15–23 (Tarkastuksen sisältö ja lähestymistapa).

--------------------------------------------------

LIITE I

TARKASTETTUJEN VIRASTOJEN RAKENNE JA HALLINTO

| Euroopan kemikaalivirasto (Helsinki) |

| |

Oikeusperusta (perustamisasetus) | Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta. |

Tavoitteet | Viraston tarkoituksena on varmistaa korkeatasoinen ihmisten terveyden ja ympäristön suojelu, mukaan lukien vaihtoehtoisten keinojen edistäminen aineiden vaarojen arvioimiseksi, sekä aineiden vapaa liikkuvuus sisämarkkinoilla samalla kilpailukykyä ja innovointia edistäen. Kemikaaliviraston on varmistettava, että sidosryhmät ja kansalaiset pitävät kemikaalilainsäädäntöä sekä sitä koskevia päätöksentekoprosesseja ja tieteellistä perustaa luotettavina. Virasto koordinoi REACH-asetusta ja sen täytäntöönpanoa koskevaa viestintää. |

Tehtävät | Hallinnoida REACH-asetuksen teknisiä, tieteellisiä ja hallinnollisia näkökohtiavarmistaa näiden näkökohtien yhdenmukaisuus unionin tasollaantaa jäsenvaltioille ja Euroopan unionin toimielimille parasta mahdollista tieteellistä ja teknistä neuvontaasuorittaa kemiallisten aineiden luokitukseen ja merkintöihin liittyviä tehtäviä, jotka perustuvat aineiden ja seosten luokituksesta, merkinnöistä ja pakkaamisesta annettuun asetukseen (EY) N:o 1272/2008. |

Hallintoneuvosto/ Johtokunta | 27 jäsentä EU:n jäsenvaltioistakuusi komission edustajaa, mukaan lukien kolme sidosryhmiä edustavaa henkilöä, joilla ei ole äänioikeuttakaksi Euroopan parlamentin edustajaa. |

Valituslautakunta | Valituslautakunta varmistaa, että kemikaaliviraston päätösten kohteena olleiden tahojen tekemät valitukset käsitellään, ja tekee valituksia koskevat päätökset. Valituslautakuntaan kuuluu puheenjohtaja ja kaksi jäsentä, jotka kuuluvat viraston henkilöstöön. Lisäksi lautakuntaan kuuluu nimitettyjä vara- ja lisäjäseniä, jotka eivät kuulu viraston henkilöstöön. |

Komiteat/lautakunnat; neuvoa-antavat elimet/foorumit | Riskinarviointikomiteajäsenvaltioiden komiteasosio-ekonomisen analyysin komiteatäytäntöönpanon valvontaa koskeva tiedonvaihtofoorumi, joka koordinoi REACH-asetuksen täytäntöönpanosta jäsenvaltioissa vastaavien viranomaisten toimia. |

TARKASTETTUJEN VIRASTOJEN RAKENNE JA HALLINTO

| Euroopan lentoturvallisuusvirasto (Köln) |

| |

Oikeusperusta (perustamisasetus) | Euroopan parlamentin ja neuvoston asetus (EY) N:o 216/2008, annettu 20 päivänä helmikuuta 2008, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta. |

Tavoitteet | Ylläpitää yhtenäinen ja korkea siviili-ilmailun turvallisuuden taso Euroopassa sekä varmistaa siviili-ilmailun turvallisuuden asianmukainen toteuttaminen ja kehitys. |

Tehtävät | Antaa komissiolle osoitettuja lausuntoja ja suosituksiaantaa hyväksyntäeritelmiä, mukaan lukien lentokelpoisuusmääräykset ja hyväksyttävät menetelmät, joilla vaatimukset voidaan täyttää, sekä kaikenlaista ohjeaineistoa perusasetuksen ja sen täytäntöönpanosääntöjen soveltamista vartentehdä päätöksiä lentokelpoisuudesta ja ympäristöhyväksynnästä, lentäjien hyväksynnästä, lentotoiminnan harjoittajien hyväksynnästä, kolmansien maiden toimijoista sekä jäsenvaltioita koskevista tarkastuksista ja yrityksiin kohdistettavasta tutkinnastatehdä jäsenvaltioiden toimivaltaisia viranomaisia koskevia standardointitarkastuksia. |

Hallintoneuvosto/ Johtokunta | 27 jäsentä EU:n jäsenvaltioistayksi komission edustaja. |

Valituslautakunta | Valituslautakunta ratkaisee viraston päätöksistä tehdyt valitukset. Valituslautakunnassa on puheenjohtaja ja kaksi jäsentä sekä sama määrä varajäseniä. Heidän nimittämisestään vastaa hallintoneuvosto, joka tekee valinnan Euroopan komission hyväksymästä soveltuvien ehdokkaiden luettelosta. Valituslautakunta muodostuu kahdesta teknisesti pätevästä jäsenestä ja yhdestä lakimiesjäsenestä, joka on lautakunnan puheenjohtaja. He eivät kuulu viraston henkilöstöön. |

Komiteat/lautakunnat; neuvoa-antavat elimet/foorumit | Neuvoa-antava elin tukee hallintoneuvoston työtä. Elimeen kuuluu ilmailualalla työskentelevää henkilöstöä edustavia organisaatioita (5), valmistajia (5), kaupallisia ja yleisiä ilmailualan toimijoita (9) sekä huoltoteollisuuden (1), koulutusjärjestöjen (1), urheiluilmailujärjestöjen (1), lentokenttien (1), lennonjohdon (1) ja lennonjohtojärjestöjen liiton (Federation of Air Traffic Controllers Associations, IFATCA) (1) edustajat. Lisäksi elimeen kuuluu toimeenpaneva sihteeri. Elimessä on yhteensä 26 jäsentä ja sama määrä varajäseniä. Kansallisten viranomaisten neuvoa-antavaan ryhmään (Advisory Group of National Authorities, AGNA) kuuluu yksi jäsen kustakin jäsenvaltiosta. Ryhmän ansiosta kansalliset viranomaiset voivat osallistua sääntelyprosessiin. Turvallisuusnormeja käsittelevä neuvoa-antava komitea (Safety Standards Consultative Committee, SSCC) antaa virastolle sen sääntelyä koskevan ohjelman sisältöön, painopisteisiin ja toteuttamiseen liittyviä ohjeita. Komiteassa on organisaatioiden ja ammattijärjestöjen edustajia, jotka edustavat asianomaisia teollisuudenaloja, ammattiryhmiä ja loppukäyttäjäryhmiä. |

TARKASTETTUJEN VIRASTOJEN RAKENNE JA HALLINTO

| Euroopan lääkevirasto (Lontoo) |

| |

Oikeusperusta (perustamisasetus) | Euroopan parlamentin ja neuvoston asetus (EY) N:o 726/2004, annettu 31 päivänä maaliskuuta 2004, ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta. |

Tavoitteet | Sovittaa yhteen tieteelliset voimavarat, jotka jäsenvaltioiden viranomaiset ovat asettaneet viraston käyttöön ihmisille ja eläimille tarkoitettujen lääkkeiden hyväksymiseksi ja valvomiseksiantaa jäsenvaltioille ja Euroopan unionin toimielimille tieteellisiä lausuntoja ihmisille ja eläimille tarkoitetuista lääkkeistä. |

Tehtävät | Sovittaa yhteen unionin markkinoille saattamista koskevien lupamenettelyjen alaisuuteen kuuluvien lääkkeiden tieteellistä arviointiasovittaa yhteen unionissa sallittujen lääkkeiden valvontaa (lääkevalvonta)antaa lausuntoja eläinlääkejäämien enimmäismäärästä eläinperäisissä elintarvikkeissayhteensovittaa hyvää valmistustapaa, hyvää laboratoriokäytäntöä ja hyvää kliinistä käytäntöä koskevien standardien noudattamisen valvontaapitää luetteloa annetuista lääkkeiden markkinoille saattamista koskevista luvista. |

Hallintoneuvosto/ Johtokunta | 27 jäsentä EU:n jäsenvaltioistakaksi Euroopan komission edustajaakaksi Euroopan parlamentin edustajaakaksi potilasjärjestöjen edustajaayksi lääkärijärjestöjen edustajayksi eläinlääkärijärjestöjen edustaja. |

Valituslautakunta | Ei koske. |

Komiteat/lautakunnat; neuvoa-antavat elimet/foorumit | Ihmisille tarkoitettuja lääkkeitä käsittelevä komiteaeläinlääkekomiteaharvinaislääkkeitä käsittelevä komiteakasviperäisiä lääkkeitä käsittelevä komitealastenlääkekomiteapitkälle kehitettyjä terapioita käsittelevä komiteatyöryhmät ja muut ryhmät. |

TARKASTETTUJEN VIRASTOJEN RAKENNE JA HALLINTO

| Euroopan elintarviketurvallisuusviranomainen (Parma) |

| |

Oikeusperusta (perustamisasetus) | Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä. |

Tavoitteet | Antaa tieteellisiä lausuntoja sekä tieteellistä ja teknistä tukea lainsäädännön ja politiikkojen tarpeisiin aloilla, joilla on välitön tai välillinen vaikutus elintarvikkeisiin ja elintarvikkeiden turvallisuuteentuottaa riippumatonta tietoa elintarvikkeiden turvallisuusriskeistämyötävaikuttaa ihmisten elämän ja terveyden korkeatasoiseen suojeluunkoota ja analysoida tietoa riskien hahmottamiseksi ja seuraamiseksi. |

Tehtävät | Tuottaa tieteellisiä lausuntoja ja tutkimuksiaedistää yhdenmukaisia riskinarviointimenetelmiäavustaa komissiotaetsiä ja analysoida tieteellisiä ja teknisiä tietoja ja tehdä niistä yhteenvetohavaita ja kuvata kehittymässä olevia riskejäperustaa samoilla aloilla toimivien organisaatioiden verkostoantaa tieteellistä ja teknistä tukea kriisinhallinnassaparantaa kansainvälistä yhteistyötäantaa luotettavaa, objektiivista ja ymmärrettävää tietoa yleisölle ja asianomaisille osapuolilleosallistua komission nopeaan hälytysjärjestelmään. |

Hallintoneuvosto/ Johtokunta | neljätoista neuvoston yhteistyössä Euroopan parlamentin kanssa nimittämää jäsentä (Euroopan komission laatimasta ehdokasluettelosta). Neljällä jäsenistä on oltava kuluttajia ja elintarvikeketjun muita sidosryhmiä edustaviin järjestöihin liittyvää kokemusta.yksi komission edustaja. |

Valituslautakunta | Ei sovelleta. |

Komiteat/lautakunnat; neuvoa-antavat elimet/foorumit | a)Tiedekomitea ja kymmenen tiedelautakuntaa:eläinten rehuissa käytettävät lisäaineet, tuotteet tai aineeteläinten terveys ja hyvinvointibiologiset vaarat, mukaan lukien BSE-TSE-tartuntariskitelintarvikkeissa esiintyvät vierasaineeterityisruokavaliovalmisteet, ravitsemus ja allergiatelintarvikkeiden lisäaineet ja elintarvikkeisiin lisättävät ravintoaineetelintarvikkeiden kanssa kosketuksiin joutuvat materiaalit sekä entsyymit, aromiaineet ja valmistuksen apuaineetmuuntogeeniset organismitkasvien terveyskasvinsuojeluaineet ja niiden jäämät.Elintarviketurvallisuusviranomaisen tiedelautakunnat vastaavat viranomaisen riskinarviointitehtävistä sekä tieteellisten lausuntojen antamisesta.b)Neuvoa-antava ryhmä muodostaa yhteyden viranomaisen ja kansallisten elintarviketurvallisuusviranomaisten välille. Ryhmä neuvoo elintarviketurvallisuusviranomaista tieteellisiin kysymyksiin, työohjelmaan sekä painopisteisiin liittyen.c)Sidosryhmien neuvoa-antava foorumi muodostuu EU:n laajuisista organisaatioista, jotka toimivat elintarvikeketjuun liittyvillä aloilla. Foorumi neuvoo elintarviketurvallisuusviranomaista yleisissä kysymyksissä, jotka liittyvät esimerkiksi viranomaisen työohjelmaan tai riskinarviointimenetelmiin. |

--------------------------------------------------

LIITE II

EETTISIÄ KYSYMYKSIÄ JA ETURISTIRIITOJA KOSKEVA SÄÄNTELYKEHYS

EU:N ASETUKSET JA SUUNTAVIIVAT

Asetus N:o 31 (ETY) Euroopan talousyhteisön ja Euroopan atomienergiajärjestön virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta [1], sellaisena kuin asetus on muutettuna.

Riippumattomuutta / eturistiriitojen ennaltaehkäisyä koskevat artiklat: henkilöstösääntöjen 11, 11 a, 12 b, 13, 15, 16 ja 17 artikla ja muuta henkilöstöä koskevien palvelussuhteen ehtojen 11, 54, 81 ja 124 artikla.

Euroopan komission hyvän hallintotavan säännöstö – komission päätös 2000/633 (EY, EHTY, Euratom), tehty 17 päivänä lokakuuta 2000, työjärjestyksensä muuttamisesta [2].

Eettisiä kysymyksiä ja eturistiriitoja koskevat Euroopan komission suuntaviivat, jotka kattavat seuraavat aihealueet: lahjat, kunniamerkit ja kunnianosoitukset, puolison ansiotoiminta sekä viranhoitoon kuulumaton toiminta.

Neuvoston asetus (EY, Euratom) N:o 1605/2002 Euroopan yhteisöjen yleiseen talousarvioon sovellettavasta varainhoitoasetuksesta [3], 52 artikla.

Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä [4], 32 artikla.

TARKASTETTUJEN VIRASTOJEN PERUSTAMISASETUKSET

Euroopan parlamentin ja neuvoston asetus (EY) N:o 216/2008, annettu 20 päivänä helmikuuta 2008, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta.

Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (erityisesti 88 artiklan 2 ja 3 kohta sekä 90 artiklan 5 ja 6 kohta).

Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (erityisesti 25 artiklan 1 kohta, 28 artiklan 3 ja 4 kohta, 32 artiklan 1 kohta sekä 37, 38, 42 ja 48 artikla).

Euroopan parlamentin ja neuvoston asetus (EY) N:o 726/2004, annettu 31 päivänä maaliskuuta 2004, ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta (63 artiklan 2 kohta).

TARKASTETTUJEN VIRASTOJEN EETTISIIN KYSYMYKSIIN, HYVÄÄN HALLINTOTAPAAN JA ETURISTIRIITOIHIN SOVELTAMAT PÄÄASIALLISET TOIMINTAPERIAATTEET JA MENETTELYT

EUROOPAN LENTOTURVALLISUUSVIRASTO

Hyvää hallintokäytäntöä koskevat lentoturvallisuusviraston hallinnolliset toimintasäännöt, jotka koskevat henkilöstön suhteita suureen yleisöön (lentoturvallisuusviraston pääjohtajan päätös 2009/078)

standardointitoimien tarkastajiin sovellettavat toimintasäännöt (WI.STDI.00015-001, 29.7.2010)

lentoturvallisuusviraston hallintoneuvoston päätös 06-2011 hallintoneuvoston työjärjestyksen hyväksymisestä

lentoturvallisuusviraston hallintoneuvoston päätös 01-2011 kansallisille ilmailuviranomaisille ja päteville yksiköille siirrettäviä tyyppihyväksyntätehtäviä koskevien suuntaviivojen hyväksymisestä

lentoturvallisuusviraston pääjohtajan päätös 2007/006/A viranhoitoon kuulumattomista tehtävistä ja nimityksistä ( 2. helmikuuta 2007)

lentoturvallisuusviraston pääjohtajan päätös 2009/169/E säännöistä, joita sovelletaan kansallisten asiantuntijoiden väliaikaiseen siirtoon lentoturvallisuusviraston palvelukseen ( 11. joulukuuta 2009).

EUROOPAN KEMIKAALIVIRASTO

Mahdollisten eturistiriitatilanteiden hallintaan sovellettavat toimintaperiaatteet (MB/45/2011/D, hallintoneuvoston 30. syyskuuta 2011 hyväksymä asiakirja) [5]

ohjeet, joita sovelletaan eturistiriitoihin sekä kutsujen ja lahjojen vastaanottamiseen ja sidonnaisuuksista, luottamuksellisuudesta ja etunäkökohdista annettaviin ilmoituksiin (ED/01/2007, pääjohtajan 31. lokakuuta 2007 antama päätös)

kemikaaliviraston ohjeet, joita sovelletaan viraston komiteoiden ja foorumien jäseniä, neuvonantajia ja kutsuttuja asiantuntijoita koskeviin eturistiriitoihin

Euroopan kemikaaliviraston hyvän hallintotavan säännöstö, joka koskee henkilöstön suhteita suureen yleisöön (MB/11/2008, hallintoneuvoston 13. ja 14. helmikuuta 2008 hyväksymä asiakirja)

valituslautakunnan jäseniin (pysyvät/varajäsenet/lisäjäsenet) sovellettava työjärjestys (BoA/02/2010, valituslautakunnan 22. kesäkuuta 2010 hyväksymä asiakirja) [6]

hallintoneuvoston työjärjestys (MB/02/2007, hallintoneuvoston 30. syyskuuta 2009 hyväksymä asiakirja) [7]

jäsenvaltioiden komitean työjärjestys (MB/50/2010, hallintoneuvoston 30. syyskuuta 2010 hyväksymä asiakirja) [8]

riskinarviointikomitean työjärjestys (MB/05/2010, hallintoneuvoston 4. maaliskuuta 2010 hyväksymä asiakirja) [9]

sosio-ekonomisen analyysin komitean työjärjestys (MB/06/2010, hallintoneuvoston 4. maaliskuuta 2010 hyväksymä asiakirja ) [10]

täytäntöönpanon valvontaa koskevan tiedonvaihtofoorumin työjärjestys (MB/35/2011, hallintoneuvoston 21. kesäkuuta 2011 hyväksymä asiakirja) [11]

viranhoitoon kuulumattomista toimista ja tehtävistä 28. huhtikuuta 2004 tehty komission päätös, jonka myös kemikaalivirasto hyväksyi vuonna 2008 (komission päätös C(2008)3471)

kemikaalivirastossa työkomennuksella oleviin kansallisiin asiantuntijoihin sovellettavat säännöt, jotka hyväksyttiin 28. kesäkuuta 2007 (MB/08/2007)

petosten ja lahjonnan ehkäisemistä koskevista sisäisistä tutkimuksista 23. huhtikuuta 2009 tehty hallintoneuvoston päätös (MB/30/2009).

EUROOPAN ELINTARVIKETURVALLISUUSVIRANOMAINEN

elintarviketurvallisuusviranomaisen hyvän hallintotavan säännöstö (johtokunnan 16. syyskuuta 2003 hyväksymä asiakirja)

ammattietiikkaa ja käyttäytymistä koskevat elintarviketurvallisuusviranomaisen käytännön ohjeet henkilöstölle (2010)

elintarviketurvallisuusviranomaisen johtokunnan toimintasäännöt (johtokunnan 16. kesäkuuta 2011 hyväksymä asiakirja)

elintarviketurvallisuusviranomaisen johtokunnan työjärjestys (johtokunnan 31. maaliskuuta 2009 hyväksymä asiakirja, joka on päivitetty 20. lokakuuta 2011)

etunäkökohdista annettavia ilmoituksia koskevat elintarviketurvallisuusviranomaisen toimintaperiaatteet (johtokunnan 11. syyskuuta 2007 hyväksymä asiakirja) [12]

etunäkökohdista annettavia ilmoituksia koskevien toimintaperiaatteiden soveltamissäännöt (toiminnanjohtajan 8. syyskuuta 2009 hyväksymä asiakirja)

etunäkökohdista annettavia ilmoituksia koskevien toimintaperiaatteiden soveltamissäännöt – mahdollisten eturistiriitojen yksilöintiin ja käsittelyyn sovellettava menettely (toiminnanjohtajan 8. syyskuuta 2009 hyväksymä asiakirja)

tiedekomiteoiden ja -lautakuntien sekä niiden työryhmien perustamista ja toimintaa koskeva päätös (johtokunnan 17. joulukuuta 2009 hyväksymä asiakirja)

toiminnanjohtajan päätös elintarviketurvallisuusviranomaisen tieteellistä työtä tukevien tiedekomitean ja -lautakuntien jäsenten sekä asiantuntijoiden valinnasta (toiminnanjohtajan 14. maaliskuuta 2011 hyväksymä asiakirja)

elintarviketurvallisuusviranomaisen sidosryhmien neuvoa-antava foorumi: tehtävänkuvaus (johtokunnan 17. kesäkuuta 2010 hyväksymä asiakirja)

jälkikäteen toimitettava elintarviketurvallisuusviranomaista koskeva herkkyysanalyysi sekä viranomaisen hallinto (toiminnanjohtajan 27. tammikuuta 2009 hyväksymä asiakirja, joka on päivitetty 26. lokakuuta 2011)

henkilöstösääntöjen 16 artiklan, 17 artiklan 2 kohdan sekä 19 artiklan ja muuta henkilöstöä koskevien palvelussuhteen ehtojen 11 ja 91 artiklan täytäntöönpanoa koskeva päätös (toiminnanjohtajan 7. joulukuuta 2010 hyväksymä asiakirja)

toiminnanjohtajan päätös elintarviketurvallisuusviranomaisen hankinta